CELEX: 52020PC0577
Language: lv
Date: 2020-09-22
Title: Priekšlikums EIROPAS PARLAMENTA UN PADOMES REGULA, ar ko Regulu (ES) 2018/1139 groza attiecībā uz Eiropas Savienības Aviācijas drošības aģentūras spēju darboties Eiropas vienotās gaisa telpas darbības izvērtēšanas iestādes statusā

EIROPAS KOMISIJA
            Briselē, 22.9.2020
            COM(2020) 577 final
            2020/0264(COD)
            Priekšlikums
            EIROPAS PARLAMENTA UN PADOMES REGULA,
            ar ko Regulu (ES) 2018/1139 groza attiecībā uz Eiropas Savienības Aviācijas drošības aģentūras spēju darboties Eiropas vienotās gaisa telpas darbības izvērtēšanas iestādes statusā
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Eiropas vienotās gaisa telpas (SES) iniciatīvas nolūks ir uzlabot Eiropas gaisa telpas organizācijas un pārvaldības vispārējo efektivitāti, tālab reformējot nozari, kas sniedz aeronavigācijas pakalpojumus (ANS). 
               
            
            
               Grozītā priekšlikuma Eiropas Parlamenta un Padomes Regulai par Eiropas vienotās gaisa telpas īstenošanu [COM(2020) 579] mērķis ir, ņemot vērā pieredzi, atjaunināt un pārstrādāt pašreizējos tiesību aktus attiecībā uz Eiropas vienoto gaisa telpu. Lai gan priekšlikuma, kuru Komisija pieņēma 2013. gadā [COM(2013)410], sākotnējie mērķi un principi joprojām paliek tie paši, grozītajā priekšlikumā jo īpaši uzmanība ir pievērsta tam, lai paātrinātu aeronavigācijas pakalpojumu pielāgošanu, ņemot vērā minētos mērķus un principus.
            
            
               Viens no ierosināto grozījumu svarīgākajiem elementiem šajā kontekstā ir izveidot pastāvīgu darbības izvērtēšanas iestādes (DII) funkciju, kura būtu jāpilda Eiropas Savienības Aviācijas drošības aģentūrai (turpmāk tekstā “Aģentūra”). Šajā nolūkā ir nepieciešams, lai Regulā (ES) 2018/1139 tiktu veikti daži grozījumi, kuru mērķis ir garantēt, ka DII funkcijas tiek veiktas, nodrošinot nepieciešamo neatkarību un speciālās zināšanas, kā arī piesaistot vajadzīgos resursus. Šie grozījumi ir izklāstīti šajā priekšlikumā.
            
            
               Grozītais pārstrādātais priekšlikums, kas minēts iepriekš, un šis priekšlikums ir jāuzskata par vienu un saskanīgu tiesību aktu kopumu.
            
            
               •Atbilstība pašreizējiem noteikumiem šajā politikas jomā
            
            
               
                  Komisijas 2015. gada Aviācijas stratēģijā Eiropai
                     1
                   līdztiesīgie likumdevēji tika aicināti nekavējoties pieņemt SES2+ priekšlikumu. Šis priekšlikums kopā ar SES2+ priekšlikuma grozījumiem [COM(2020) 579] pilnībā atbilst vispārējai stratēģijai šajā politikas jomā, un jo īpaši ir sagaidāms, ka tie ļautu panākt progresu šā tiesību aktu kopuma kontekstā. 
               
            
            
               •Atbilstība citiem ES politikas virzieniem
            
            
               
                  Šis priekšlikums ir grozītā SES2+priekšlikuma papildinājums, kas bija vajadzīgs. Tādējādi tas dod ieguldījumu aeronavigācijas pakalpojumu veiktspējas uzlabošanā, kas savukārt veicina CO2 emisiju samazināšanu aviācijas nozarē, digitalizāciju un, vispārīgāk runājot, iekšējā tirgus vienmērīgu darbību, turklāt visas šīs jomas ir Komisijas prioritātes.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šo ierosināto grozījumu juridiskais pamats ir Līguma par Eiropas Savienības darbību 100. panta 2. punkts.
            
            
               •Subsidiaritāte (jomā, kas nav Savienības ekskluzīvā kompetencē) 
            
            
               
                  Ar Līguma par Eiropas Savienības darbību 100. panta 2. punktu Savienībai tiek piešķirtas tiesības rīkoties šajā jomā, kas ir viena no dalītās kompetences jomām.
               
               
                  Konkrētāk, uz gaisa satiksmes pārvaldību kopš 2004. gada attiecas Savienības tiesību akti, kurus dalībvalstis nevar grozīt, rīkojoties individuāli. Gaisa satiksmes pārvaldība būtībā ietekmē visas Eiropas Savienības gaisa telpu, un tas, ka personas šķērso robežu, kā arī preču, pakalpojumu un kapitāla starptautiska aprite ir aviācijai raksturīga iezīme. 
               
               
                  Konkrētāk, attiecībā uz Regulas (ES) 2018/1139 grozījumiem, kas tiek ierosināti ar šo tiesību aktu kā minētā tiesību aktu kopuma nepieciešama sastāvdaļa, — šādus grozījumus var ieviest tikai Savienības līmenī, nevis tās dalībvalstu līmenī.
               
            
            
               •Proporcionalitāte
            
         
         
            
               
                  Šajā priekšlikumā ir paredzēts vienīgi tas, kas nepieciešams tā mērķu sasniegšanai, proti, lai garantētu, ka DII funkcijas tiek izpildītas, nodrošinot vajadzīgo neatkarību un speciālās zināšanas, kā arī piesaistot vajadzīgos resursus. Tā galvenie elementi balstās uz dažādiem ievaddatiem, kas uzskaitīti pievienotā dienestu darba dokumenta IV pielikumā. 
               
            
            
               •Juridiskā instrumenta izvēle
            
            
               
                  Ierosinātie grozījumi attiecas uz Regulu (ES) 2018/1139, un tāpēc tie arī ir jānosaka tādas regulas formā, kuru pieņem Eiropas Parlaments un Padome saskaņā ar parasto likumdošanas procedūru. Šāda regula ir jāiesniedz atsevišķi no grozītā pārstrādātā priekšlikuma [COM(2020) 579], jo Regula (ES) 2018/1139 nav starp tiem tiesību aktiem, kuri ir jāpārstrādā.
               
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               
                  Šis priekšlikums veido daļu no tiesību aktu kopuma, kura galvenais elements ir grozītais pārstrādātais priekšlikums, kas izklāstīts dokumentā COM(2020) 579. 
               
               
                  Attiecībā uz visu tiesību aktu kopumu tiek dota atsauce, pirmkārt, uz ietekmes novērtējumu, kuru Komisija jau ir veikusi attiecībā uz 2013. gada SES2+ priekšlikumu: SWD(2013) 206 final.
               
               
                  Otrkārt, papildu elementi, kas attiecas uz DII funkciju, tagad ir novērtēti dokumentā SWD(2020) 187. Tas tika veikts, pamatojoties uz ieteikumiem, kas ietverti Eiropas Revīzijas palātas 2017. gada īpašajā ziņojumā par Eiropas vienoto gaisa telpu un Lietpratēju grupas 2019. gada ziņojumā par Eiropas vienotās gaisa telpas nākotni. Dokumentā SWD(2020) 187 ir ņemti vērā arī aicinājumi rīkoties, kas iekļauti ieinteresēto personu kopīgajā deklarācijā, kura tika parakstīta 2019. gada septembrī Eiropas vienotās gaisa telpas nākotnei veltītajā augsta līmeņa konferencē.
               
            
            
               4.IETEKME UZ BUDŽETU
            
            
               
                  Priekšlikums neietekmē Savienības budžetu. Ierosinātā jaunā “DII” funkcija ir jāfinansē no nodevām un maksājumiem un administratīvi jāintegrē Aģentūras darbā. Lai nodrošinātu tās darbību nepārtrauktību un uzdevumu izpildi, tiek ierosināts izveidot rezerves fondu, no kura tiks segti viena darbības gada izdevumi. Turklāt ir ierosināts noteikt ikgadējas iemaksas, kas būtu jāveic attiecīgajiem izraudzītajiem gaisa satiksmes pakalpojumu sniedzējiem saistībā ar Aģentūras kā DII uzdevumiem un pilnvarām un kas būtu paredzētas jaunās funkcijas izveidei. Lai segtu Aģentūras jauno funkciju izveides izmaksas, ierosinātais šādu ikgadēju iemaksu iekasēšanas ilgums ir pieci finanšu gadi pēc grozošās regulas stāšanās spēkā. 
               
               
                  Kopumā Savienības budžets netiks ietekmēts.
               
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               Grozītā pārstrādātā priekšlikuma SES2+ regulai [COM(2020) 579] projekta 43. pantā ir noteikts, ka minētās regulas noteikumu izvērtēšana ir jāveic 2030. gadā. Minētajā izvērtēšanā jo īpaši būtu jāaptver DII funkcijas izpildes rezultāti, ņemot vērā tās pamatmērķus. Loģiski, būtu jāizvērtē arī šajā dokumentā ierosinātie grozījumi. 
            
            
               •Detalizēts konkrētu priekšlikuma noteikumu skaidrojums
            
            
               Lai garantētu vajadzīgo neatkarību un speciālās zināšanas, ierosinātajos noteikumos ir paredzēts izveidot pastāvīgu struktūru, kuras uzdevums ir darbības izvērtēšana. Lai ļautu savlaicīgi veikt likumības pārbaudi, neskarot Tiesas kompetenci, ir ierosināts, ka Aģentūras kā DII pieņemtos lēmumus var pārsūdzēt īpašā Aģentūras struktūrā, t. i., Darbības izvērtēšanas apelācijas padomē. 
            
            
               Risinājums, ka DII funkcijas veic Aģentūra, kaut arī ar īpašu struktūru un personu, kas pilda funkcijas, starpniecību, šķiet piemērots arī no izmaksu efektivitātes viedokļa. 
            
            
               
                  Lai Aģentūra varētu darboties kā DII, regulā attiecībā uz struktūrām un personām, kas pilda funkcijas, ir ierosināts noteikt to sastāvu un attiecīgās prasības. Uzdevumi un pilnvaras, kas ir jāpiešķir Aģentūrai šai nolūkā, ir tie, kas noteikti grozītajā pārstrādātajā priekšlikumā [COM(2020) 579]. Tie ietver izraudzīto gaisa satiksmes pakalpojumu sniedzēju darbības uzlabošanas plānu novērtēšanu un apstiprināšanu, konsultāciju sniegšanu Komisijai saistībā ar tīkla darbības uzlabošanas plānu, kā arī gaisa satiksmes pakalpojumu sniedzēju darbības uzraudzību un vienības likmju pārbaudi. 
               
               
                  Lai optimizētu Aģentūras kā darbības izvērtēšanas iestādes darbību, būtu vēlams, lai Savienība saskaņotu ar Eirokontroli speciālo tehnisko zināšanu un attiecīgo ar darbību saistīto datu pārneses kārtību, iespējams, grozot esošo augsta līmeņa nolīgumu starp abām pusēm.
               
            
            
               2020/0264 (COD)
            
            
               Priekšlikums
            
         
         
            
               EIROPAS PARLAMENTA UN PADOMES REGULA,
            
            
               ar ko Regulu (ES) 2018/1139 groza attiecībā uz Eiropas Savienības Aviācijas drošības aģentūras spēju darboties Eiropas vienotās gaisa telpas darbības izvērtēšanas iestādes statusā
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 100. panta 2. punktu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu,
            
            
               ņemot vērā Reģionu komitejas atzinumu,
            
            
               saskaņā ar parasto likumdošanas procedūru,
            
            
               tā kā:
            
            
               (1)Lai optimizētu noteikumu piemērošanu attiecībā uz Eiropas vienoto gaisa telpu, ar regulu [grozīto SES2+] ir noteikta specializētas Savienības iestādes, t. i., Eiropas Savienības Aviācijas drošības aģentūras, kas darbojas kā darbības izvērtēšanas iestāde (turpmāk tekstā “Aģentūra, kas darbojas kā DII”), kompetence dažādu uzdevumu kontekstā, jo īpaši attiecībā uz darbības uzlabošanas sistēmu un tarifikācijas sistēmu. 
            
            
               (2)Saskaņā ar šo mērķi Aģentūrā ir jāizveido atbilstoša pastāvīga struktūra, kas nodrošina, ka Aģentūrai, kura darbojas kā DII, uzticētie uzdevumi tiek izpildīti, izmantojot noteiktās speciālās zināšanas, kā arī neatkarīgi no publiskām vai privātām interesēm, un ka šajā saistībā Aģentūra var paļauties uz atvēlētajiem resursiem.
            
            
               (3)Tāpēc Eiropas Parlamenta un Padomes Regula (ES) 2018/1139
                  2
                būtu jāgroza tā, lai gan funkcionālā, gan hierarhiskā ziņā nošķirtu uzdevumu izpildi attiecībā uz Eiropas vienotās gaisa telpas darbības uzlabošanas sistēmu un tarifikācijas sistēmu no Aģentūras kā drošības iestādes darbības.
            
            
               (4)Šai nolūkā būtu jāizveido Darbības izvērtēšanas regulatīvā padome un jāieceļ darbības izvērtēšanas direktors, kuru uzdevums būtu konkrēti veikt Aģentūras, kas darbojas kā DII, funkcijas.
            
            
               (5)Saskaņā ar iepriekš izklāstītajiem principiem Darbības izvērtēšanas regulatīvajai padomei būtu jārīkojas neatkarīgi, un tai nevajadzētu prasīt vai ievērot nevienas dalībvalsts valdības, Komisijas vai nevienas citas publiskas vai privātas struktūras norādījumus, kā arī pieņemt to ieteikumus. 
            
            
               (6)Aģentūras valdei vajadzētu būt piešķirtām attiecīgām pilnvarām, jo īpaši tāpēc, lai tā varētu iecelt darbības izvērtēšanas direktoru. 
            
            
               (7)Darbības izvērtēšanas direktoram jo īpaši vajadzētu būt Aģentūras likumīgajam pārstāvim darbības izvērtēšanas jautājumos un atbildīgajai personai par ikdienas pārvaldību šajā jomā, kā arī par dažādiem sagatavošanas uzdevumiem. Darbības izvērtēšanas direktoram būtu arī jāizstrādā un jāiesniedz Aģentūras programmdokumenta, gada darba programmas un gada darbības pārskata iedaļa par darbības izvērtēšanu. Vajadzības gadījumā šajās darbībās būtu jāiesaista Darbības izvērtēšanas regulatīvā padome kā neatkarīga struktūra.
            
            
               (8)Valstu uzraudzības iestāžu sadarbība darbības izvērtēšanas jomā ir svarīga, lai nodrošinātu Savienības tiesību aktu netraucētu piemērošanu šajā jomā, un tādēļ tā būtu jāveicina, konkrēti, izveidojot Darbības izvērtēšanas konsultatīvo padomi.
            
            
               (9)Ja Aģentūrai, kas darbojas kā DII, ir lēmumu pieņemšanas pilnvaras, procesuālās ekonomijas nolūkā ieinteresētajām personām būtu jāpiešķir pārsūdzības tiesības Darbības izvērtēšanas apelācijas padomē, kurai būtu jābūt gan Aģentūras, kas darbojas kā DII, daļai, gan arī vienlaikus neatkarīgai no tās administratīvās un regulatīvās struktūras. 
            
         
         
            
               (10)Aģentūrai, kas darbojas kā DII, būtu jāīsteno visas vajadzīgās apspriešanās un jārīkojas pārredzami.
            
            
               (11)Ar darbības izvērtēšanu saistītie ieņēmumi un izdevumi Aģentūrai ir jāuzskaita atsevišķi no citiem ieņēmumiem un izdevumiem. Saskaņā ar Aģentūras, kas darbojas kā DII, neatkarības principu, darbības izvērtēšanas direktoram būtu jāsagatavo iesniegšanai izpilddirektoram paredzētais ar darbības izvērtēšanu saistīto ieņēmumu un izdevumu tāmes projekts. Šajā tāmes projektā ar darbības izvērtēšanu saistīto ieņēmumu un izdevumu izmaiņām būtu vajadzīgs darbības izvērtēšanas direktora apstiprinājums. Ja rodas domstarpības starp darbības izvērtēšanas direktoru un izpilddirektoru, būtu jānodrošina iespēja darbības izvērtēšanas direktoram efektīvi izklāstīt savu viedokli valdei, pirms tā pieņem provizorisko Aģentūras ieņēmumu un izdevumu tāmes projektu.
            
            
               (12)Būtu piemēroti, ja izraudzītie gaisa satiksmes pakalpojumu sniedzēji veicinātu Aģentūras, kas darbojas kā DII, funkcijas izveidi, kā arī tās nepārtrauktu īstenošanu. Izraudzītajiem gaisa satiksmes pakalpojumu sniedzējiem ir dabisks monopola stāvoklis attiecīgo pakalpojumu sniegšanā, un par minētajiem pakalpojumiem maksā gaisa telpas izmantotāji. Šīs īpašās iezīmes dēļ ir nepieciešams, lai attiecībā uz tiem tiktu piemērota darbības uzlabošanas sistēma un tarifikācijas sistēma nolūkā optimizēt attiecīgo pakalpojumu sniegšanu vairākos aspektos. Aģentūras, kas darbojas kā DII, galvenais uzdevums ir nodrošināt minēto sistēmu piemērošanu, un tāpēc var uzskatīt, ka šīs funkcijas izveidei nepieciešamie līdzekļi ir vajadzīgi tādu iemeslu dēļ, kas saistīti ar attiecīgo pakalpojumu sniedzēju īpašajām iezīmēm un īpašo stāvokli.
            
            
               (13)Izmaksas saistībā ar izraudzīto gaisa satiksmes pakalpojumu sniedzēju uzraudzību, ko veic Aģentūra, kas darbojas kā DII, var iedalīt šīs funkcijas izveides izmaksās un darbības izmaksās. 
            
            
               (14)Aģentūras, kas darbojas kā DII, funkcijas izveides izmaksas ir īstermiņa un ir saistītas tikai ar dažām darbībām, piemēram, pieņemšanu darbā, apmācību un vajadzīgo IT aprīkojumu, un tās ir nepieciešamas, lai varētu uzsākt prasīto uzraudzību iepriekš aprakstīto iemeslu dēļ.
            
            
               (15)Šīs izmaksas būtu jāapmaksā izraudzītajiem gaisa satiksmes pakalpojumu sniedzējiem piecos finanšu gados tādu ikgadēju iemaksu veidā, kuru apmērs aprēķināts godīgi un nediskriminējoši. Izraudzīto gaisa satiksmes pakalpojumu sniedzēju individuālās iemaksas būtu jānosaka, ņemot vērā to lielumu, lai atspoguļotu to nozīmīgumu gaisa satiksmes pakalpojumu sniegšanā Eiropā un tātad arī relatīvos ieguvumus, kurus tie iegūst no uzraudzītās darbības. Konkrēti, šādas iemaksas būtu jāaprēķina, pamatojoties uz to faktisko ieņēmumu summu, kas gūti, sniedzot aeronavigācijas pakalpojumus pārskata periodā pirms pārskata perioda, kurā stājas spēkā šī regula.
            
            
               (16)Lai izveidotu vienotus noteikumus attiecībā uz ikgadējo iemaksu aprēķināšanu un jo īpaši metodiku, kā aplēstos izdevumus sadalīt starp izraudzīto gaisa satiksmes pakalpojumu sniedzēju kategorijām, un kritērijus, kā noteikt individuālo iemaksu līmeni, pamatojoties uz pakalpojumu sniedzēju lielumu, īstenošanas pilnvaras būtu jāpiešķir Komisijai. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011
                  3
               .
            
            
               (17)Darbības izmaksas attiecas uz Aģentūras, kas darbojas kā DII, veikto darbību saistībā ar darbības uzlabošanas sistēmu un tarifikācijas sistēmu pēc tam, kad šī funkcija jau ir izveidota. Aģentūras, kas darbojas kā DII, darbības izmaksas būtu vienādās daļās jāfinansē izraudzītajiem gaisa satiksmes pakalpojumu sniedzējiem. Tomēr finansējuma pamatā būtu jābūt nodevām un maksājumiem, ņemot vērā intervences pasākumus, kas nepieciešami, lai piemērotu darbības uzlabošanas sistēmu un tarifikācijas sistēmu. Var arī sagaidīt, ka šāda finansējuma forma palielinās Aģentūras, kas darbojas kā DII, autonomiju un neatkarību.
            
            
               (18)Nekādi ieņēmumi, ko saņem Aģentūra, neatkarīgi no to avota nedrīkstētu apdraudēt tās neatkarību un objektivitāti.
            
            
               (19)Lai nodrošinātu Aģentūras, kas darbojas kā DII, darbību nepārtrauktību un tās uzdevumu izpildi, Aģentūrai, kas darbojas kā DII, būtu jānodrošina arī rezerves fonds, kas aptver tās viena gada darbības izmaksas.
            
            
               (20)Aģentūras, kas darbojas kā DII, darbā vajadzētu ļaut piedalīties trešām valstīm, kas ir noslēgušas nolīgumus ar Savienību un ir pieņēmušas un piemēro attiecīgos Savienības tiesību aktu noteikumus.
            
            
               (21)Tāpēc Regula (ES) 2018/1139 būtu attiecīgi jāgroza,
            
            
               IR PIEŅĒMUŠI ŠO REGULU.
            
            
               1. pants
            
            
               Regulu (ES) 2018/1139 groza šādi:
            
            
               (1)regulas 3. panta 5. punktu aizstāj ar šādu:
            
            
               “5) “ATM/ANS” ir gaisa satiksmes pārvaldība un aeronavigācijas pakalpojumi un ietver visu turpmāk uzskaitīto: gaisa satiksmes pārvaldības funkcijas un pakalpojumi, kā definēts [grozītās SES2+] 2. panta 9. punktā; aeronavigācijas pakalpojumi, kā definēts minētās regulas 2. panta 4. punktā, tostarp tīkla pārvaldības funkcijas, kas minētas attiecīgās regulas 26. pantā, kā arī pakalpojumi, ar kuriem pastiprina GNSS pamatsatelīta grupu satelītu raidītos signālus aeronavigācijas vajadzībām; lidojuma procedūru izstrāde; pakalpojumi, kas ietver datu ieguvi un apstrādi un datu formatēšanu un nosūtīšanu vispārējās gaisa satiksmes dalībniekiem aeronavigācijas vajadzībām, un gaisa satiksmes datu pakalpojumi, t. i., pakalpojumi, kurus veido darbības datu vākšana no novērošanas pakalpojumu sniedzējiem, meteoroloģisko pakalpojumu (MET) un aeronavigācijas informācijas pakalpojumu (AIS) sniedzējiem un tīkla funkciju nodrošinātājiem, kā arī no citām attiecīgajām struktūrām un šādu datu apkopošana un integrācija un/vai apstrādātu datu sniegšana gaisa satiksmes vadības un gaisa satiksmes pārvaldības vajadzībām;”;
            
            
               (2)regulas 93. pantu aizstāj ar šādu:
            
            
               “93. pants
            
            
               Eiropas vienotās gaisa telpas īstenošana
            
         
         
            
               1. Aģentūrai, kas darbojas kā darbības izvērtēšanas iestāde (DII), ir uzdevumi un pilnvaras, kas noteikti [grozītajā SES2+].
            
            
               2. Jautājumos, kuros Aģentūrai ir attiecīgās speciālās zināšanas, neatkarīgi no tā, vai tā darbojas kā DII, Aģentūra pēc pieprasījuma sniedz Komisijai tehnisko palīdzību Eiropas vienotās gaisa telpas īstenošanā, tostarp attiecībā uz darbības uzlabošanas sistēmu un tarifikācijas sistēmu, jo īpaši: 
            
            
               a) veicot tehniskās apskates, tehniskās pārbaudes, atbilstības izvērtēšanu, pētījumus un projektus; 
            
            
               b) veicinot ATM ģenerālplāna īstenošanu, tostarp SESAR programmas izveidi un izvēršanu.”; 
            
            
               (3)regulas 94. panta 5. punktu aizstāj ar šādu:
            
            
               “5. Aģentūru juridiski pārstāv tās izpilddirektors. Jautājumos, kuri saistīti ar Aģentūru, kas darbojas kā DII, Aģentūru juridiski pārstāv darbības izvērtēšanas direktors.”;
            
            
               (4)regulas 98. pantu groza šādi:
            
            
               a)
                     panta 2. punktu groza šādi:
            
            
               i)punkta f) apakšpunktu aizstāj ar šādu:
            
            
               “f) 
                     izpilda funkcijas attiecībā uz Aģentūras budžetu saskaņā ar 120., 120.a, 121. un 125. pantu;”,
            
            
               ii)punkta l) apakšpunktu aizstāj ar šādu:
            
            
                “l) pieņem lēmumus par Aģentūras iekšējo struktūru izveidi direktoru līmenī un vajadzības gadījumā par to izmaiņām; turklāt lēmumus saistībā ar iekšējām struktūrām attiecībā uz darbības izvērtēšanu pieņem pēc darbības izvērtēšanas direktora atbilstoša pieprasījuma un Darbības izvērtēšanas regulatīvās padomes pozitīva atzinuma. Neviens šāds lēmums neietekmē nošķīrumu starp Darbības izvērtēšanas regulatīvo padomi, darbības izvērtēšanas direktoru, Darbības izvērtēšanas konsultatīvo padomi, Darbības izvērtēšanas apelācijas padomi un personālu, kurš strādā Aģentūrā, kas darbojas kā DII, no vienas puses, un citām Aģentūras struktūrām un personām, kas pilda funkcijas, no otras puses;”,
            
            
               iii)punkta o) apakšpunktu aizstāj ar šādu:
            
            
               “o) pieņem noteikumus par interešu konfliktu novēršanu un pārvaldību attiecībā uz tās locekļiem, kā arī apelācijas padomes locekļiem, Darbības izvērtēšanas regulatīvās padomes locekļiem, Darbības izvērtēšanas konsultatīvās padomes locekļiem un Darbības izvērtēšanas apelācijas padomes locekļiem;”;
            
            
               b)
                     pievieno šādu 2.a punktu:
            
            
               “2.a Attiecībā uz darbības izvērtēšanas jautājumiem valde:
            
            
               (a)pēc apspriešanās ar Darbības izvērtēšanas regulatīvo padomi un tās labvēlīga atzinuma saņemšanas ieceļ darbības izvērtēšanas direktoru saskaņā ar 114.g pantu un attiecīgā gadījumā pagarina viņa pilnvaru termiņu vai atbrīvo viņu no amata;
            
            
               (b)ieceļ Darbības izvērtēšanas regulatīvās padomes locekļus saskaņā ar 114.c pantu;
            
            
               (c)pēc apspriešanās ar Darbības izvērtēšanas regulatīvo padomi ieceļ Darbības izvērtēšanas apelācijas padomes locekļus saskaņā ar 114.l pantu;
            
            
               (d)pēc tam, kad saņemta Komisijas piekrišana, attiecībā uz ieņēmumiem un izdevumiem, kas saistīti ar darbības izvērtēšanu, lemj par to, vai pieņemt novēlējumus, dāvinājumus vai dotācijas no citiem Savienības avotiem vai jebkādas brīvprātīgas iemaksas no dalībvalstīm vai no valstu uzraudzības iestādēm, kas minētas [grozītās SES2+] 3. pantā;
            
         
         
            
               (e)pēc apspriešanās ar Darbības izvērtēšanas regulatīvo padomi īsteno disciplināras pilnvaras attiecībā uz darbības izvērtēšanas direktoru;
            
            
               (f)pēc apspriešanās ar Darbības izvērtēšanas regulatīvo padomi izveido Aģentūras, kas darbojas kā DII, atzinumu, ieteikumu un lēmumu izdošanas procedūras, kā minēts 119.a panta 4. punktā;
            
            
               (g)ņemot vērā Darbības izvērtēšanas regulatīvās padomes labvēlīgu atzinumu un pamatojoties uz darbības izvērtēšanas direktora priekšlikumu, pieņem un regulāri atjaunina 119.a panta 5. punktā minētos komunikācijas un informācijas izplatīšanas plānus attiecībā uz darbības izvērtēšanu; 
            
            
               (h)ņemot vērā Darbības izvērtēšanas regulatīvās padomes labvēlīgu atzinumu, apstiprina darba vienošanās noslēgšanu saskaņā ar 129.a panta 4. punktu;
            
            
               (i)ņemot vērā Darbības izvērtēšanas regulatīvās padomes labvēlīgu atzinumu un pamatojoties uz darbības izvērtēšanas direktora priekšlikumu, izveido mehānismus un procedūras, ar ko nodrošina apspriešanos ar ieinteresētajām personām, kas minēta [grozītās SES2+] 38. pantā un šīs regulas 119.a pantā.”;
            
            
               c)
                     panta 3. un 4. punktu aizstāj ar šādiem:
            
            
               “3. Valde var sniegt padomu izpilddirektoram visos jautājumos, kas attiecas uz šajā regulā aptvertajām jomām, izņemot jautājumus par darbības izvērtēšanu.
            
            
               4. Valde izveido padomdevēju struktūru, kas pārstāv visu to ieinteresēto personu loku, kuras skar Aģentūras darbība, un ar ko tā apspriežas pirms lēmumu pieņemšanas jomās, kas minētas 2. punkta c), e), f) un i) apakšpunktā. Valde, pieņemot lēmumus jomās, kas minētas 2. punkta c) un f) apakšpunktā, pilnībā integrē darbības izvērtēšanas direktora sniegto ieguldījumu saskaņā ar 114.h pantu. Valde var arī pieņemt lēmumu apspriesties ar padomdevēju struktūru par citiem jautājumiem, kas minēti 2. un 3. punktā, izņemot jautājumus, kuri saistīti ar Aģentūras, kas darbojas kā DII, funkciju. Padomdevējas struktūras atzinums valdei nekādā gadījumā neuzliek saistības.”;
            
            
               d)
                     panta 6. punktu aizstāj ar šādu:
            
            
               “6. Valde saskaņā ar Civildienesta noteikumu 110. pantu pieņem lēmumu, pamatojoties uz Civildienesta noteikumu 2. panta 1. punktu un Pārējo darbinieku nodarbināšanas kārtības 6. pantu, ar kuru tā izpilddirektoram deleģē attiecīgās iecēlējinstitūcijas pilnvaras un paredz nosacījumus, saskaņā ar kuriem minēto pilnvaru deleģējumu var apturēt. Izpilddirektors ir pilnvarots šīs pilnvaras deleģēt tālāk. 
            
            
               Īpašu izņēmuma apstākļu dēļ valde var pieņemt lēmumu uz laiku apturēt iecēlējinstitūcijas pilnvaru deleģējumu izpilddirektoram un izpilddirektora tālāk deleģētās pilnvaras un īstenot tās pati vai deleģēt tās kādam no valdes locekļiem vai personāla loceklim, kas nav izpilddirektors.
            
            
               Šā punkta pirmo un otro daļu nepiemēro attiecībā uz personāla locekļiem, kuru amati ir saistīti ar Aģentūras, kas darbojas kā DII, funkciju.”;
            
            
               e)
                     pievieno šādu 7. punktu:
            
            
               “7. Valde saskaņā ar Civildienesta noteikumu 110. pantu pieņem lēmumu, pamatojoties uz Civildienesta noteikumu 2. panta 1. punktu un Pārējo darbinieku nodarbināšanas kārtības 6. pantu, ar kuru tā darbības izvērtēšanas direktoram deleģē attiecīgās iecēlējinstitūcijas pilnvaras attiecībā uz personāla locekļiem, kuru amati ir saistīti ar Aģentūras, kas darbojas kā DII, funkciju, un paredz nosacījumus, saskaņā ar kuriem minēto pilnvaru deleģējumu var apturēt. Darbības izvērtēšanas direktors ir pilnvarots šīs pilnvaras deleģēt tālāk.
            
            
               Īpašu izņēmuma apstākļu dēļ valde var lemt uz laiku apturēt iecēlējinstitūcijas pilnvaru deleģējumu darbības izvērtēšanas direktoram un darbības izvērtēšanas direktora tālāk deleģētās pilnvaras un īstenot tās pati vai deleģēt tās kādam no valdes locekļiem vai personāla loceklim, kas nav darbības izvērtēšanas direktors. Lai varētu pieņemt lēmumu šai nolūkā, ir vajadzīgs Komisijas pārstāvja valdē pozitīvs balsojums. Izņēmuma apstākļus attiecina tikai uz administratīviem, budžeta vai pārvaldības jautājumiem, neskarot darbības izvērtēšanas direktora pilnīgu neatkarību attiecībā uz viņa uzdevumiem, ievērojot 114.h panta 3. punkta d) apakšpunktu.”;
            
            
               (5)regulas 99. panta 5. punktu aizstāj ar šādu:
            
            
               “5. Padomdevēja struktūra, kas minēta 98. panta 4. punktā, četrus no saviem locekļiem norīko dalībai valdē novērotāju statusā, izņemot jautājumos, kas saistīti ar darbības izvērtēšanu, jo īpaši jomās, kas minētas 98. panta 2.a punktā. Tie pēc iespējas plaši reprezentē dažādos padomdevējā struktūrā pārstāvētos viedokļus. Sākotnējais pilnvaru termiņš ir 48 mēneši, un to var pagarināt.”;
            
            
               (6)regulas 101. pantu groza šādi: 
            
            
               a)
                     panta 3. punktu aizstāj ar šādu:
            
            
               “3. Aģentūras izpilddirektors piedalās jautājumu apspriešanā bez balsstiesībām. Pēc darbības izvērtēšanas direktora uzaicinājuma Aģentūras izpilddirektoru var uzaicināt bez balsstiesībām piedalīties apspriedēs par jautājumiem, kuri saistīti ar Aģentūras, kas darbojas kā DII, funkciju.”;
            
         
         
            
               b)
                     pantā iekļauj šādu 3.a punktu:
            
            
               “3.a Darbības izvērtēšanas direktors bez balsstiesībām piedalās apspriedēs par jomām, kuras tieši vai netieši saistītas ar Aģentūras, kas darbojas kā DII, funkciju.”;
            
            
               (7)regulas 102. panta 2., 3. un 4. punktu aizstāj ar šādiem:
            
            
               “2. Katram valdes loceklim, kas iecelts, ievērojot 99. panta 1. punktu, ir viena balss. Ja kāds valdes loceklis sanāksmē nepiedalās, viņa balsstiesības ir tiesīgs izmantot viņa aizstājējs. Ne novērotājiem, ne Aģentūras izpilddirektoram, ne darbības izvērtēšanas direktoram nav balsstiesību. 
            
            
               3. 
                     Valdes reglamentā nosaka sīkāk izstrādātu balsošanas kārtību, jo īpaši procedūru balsošanai par steidzamiem jautājumiem, nosacījumus, saskaņā ar kuriem kāds no valdes locekļiem var rīkoties cita valdes locekļa vārdā, kā arī — attiecīgā gadījumā — visas prasības, kas saistītas ar kvorumu.
            
            
               4. Lēmumu pieņemšanai budžeta, cilvēkresursu vai administratīvos jautājumos — jo īpaši attiecībā uz 98. panta 2. punkta d), f), h), m), n), o) un q) apakšpunktu, 98. panta 2.a punkta a), b), c), e) un f) apakšpunktu un 98. panta 7. punktu — ir vajadzīgs Komisijas pārstāvja valdē pozitīvs balsojums.”;
            
            
               (8)regulas 104. pantu groza šādi: 
            
            
               a)
                     panta 1. punktu aizstāj ar šādu:
            
            
               “1. Izpilddirektors vada Aģentūru. Izpilddirektors atskaitās valdei. Neskarot Komisijas un valdes pilnvaras, izpilddirektors, pildot savus pienākumus, ir neatkarīgs un neprasa un nepieņem nevienas valdības vai nevienas citas struktūras norādījumus. Izpilddirektors nesniedz norādījumus ne darbības izvērtēšanas direktoram, ne personālam, kurš norīkots Aģentūras, kas darbojas kā DII, funkcijas nodrošināšanai.”;
            
            
               b)
                     panta 3. punktu groza šādi:
            
            
               i)ievadtekstu aizstāj ar šādu:
            
            
               “3. Izpilddirektors atbild par to uzdevumu īstenošanu, kas Aģentūrai uzticēti ar šo regulu vai citiem Savienības tiesību aktiem, izņemot jautājumus, kuri saistīti ar Aģentūras, kas darbojas kā DII, funkciju. Jo īpaši izpilddirektors atbild par:”,
            
            
               ii)punkta h) apakšpunktu aizstāj ar šādu:
            
            
               “h) Aģentūras ieņēmumu un izdevumu tāmes projekta sagatavošanu saskaņā ar 120. pantu, integrējot Aģentūras ieņēmumu un izdevumu tāmes projektu attiecībā uz tās kā DII funkcijām, ko saskaņā ar 114.h un 120.a pantu sagatavojis darbības izvērtēšanas direktors, un tās budžeta izpildi saskaņā ar 121. pantu, izņemot Aģentūras budžetu attiecībā uz tās kā DII funkcijām;”,
            
            
               iii)punkta j) apakšpunktu aizstāj ar šādu:
            
            
               “j) šīs regulas 117. panta 1. punktā minētā programmdokumenta sagatavošanu un — pēc tam, kad ir integrēta DII iedaļa, ko darbības izvērtēšanas direktors iesniedzis saskaņā ar 114.h panta 3. punkta g) apakšpunktu un 117.a pantu, — tā iesniegšanu valdei pieņemšanai pēc Komisijas atzinuma saņemšanas. Jebkuras izmaiņas DII iedaļā var veikt tikai pēc darbības izvērtēšanas direktora apstiprinājuma;”,
            
            
               iv)punkta l) apakšpunktu aizstāj ar šādu:
            
            
               “l) rīcības plāna sagatavošanu, reaģējot uz secinājumiem, kas izriet no iekšējās vai ārējās revīzijas ziņojumiem un izvērtējumiem, kā arī OLAF izmeklēšanām, un ziņojumu par progresu sniegšanu divreiz gadā Komisijai un regulāri valdei. Izpilddirektors saskaņo rīcību ar darbības izvērtēšanas direktoru, lai nodrošinātu saskaņotību ar darbības izvērtēšanas direktora sagatavoto rīcības plānu attiecībā uz darbībām, kuras saistītas ar Aģentūras, kas darbojas kā DII, funkciju;”,
            
            
               v)punkta u) apakšpunktu aizstāj ar šādu:
            
            
               “u) visu tādu lēmumu pieņemšanu, kas attiecas uz Aģentūras iekšējo struktūru izveidi un, vajadzības gadījumā, izmaiņu veikšanu tajās, izņemot lēmumus, kurus pieņem direktoru līmenī un kurus apstiprinās valde, kā arī lēmumus, kas saistīti ar iekšējām struktūrām attiecībā uz darbības izvērtēšanu. Izpilddirektora pieņemtie lēmumi neietekmē nošķīrumu starp Darbības izvērtēšanas regulatīvo padomi, darbības izvērtēšanas direktoru, Darbības izvērtēšanas konsultatīvo padomi, Darbības izvērtēšanas apelācijas padomi un personālu, kurš strādā Aģentūrā, kas darbojas kā DII, no vienas puses, un citām Aģentūras struktūrām un personām, kas pilda funkcijas, no otras puses;”;
            
         
         
            
               c)
                     panta 4. punktu aizstāj ar šādu: 
            
            
               “4. Izpilddirektors atbild arī par lēmuma pieņemšanu attiecībā uz to, vai Aģentūras uzdevumu efektīvas un rezultatīvas izpildes nolūkā ir jāizveido viens vai vairāki vietējie biroji vienā vai vairākās dalībvalstīs vai jāizvieto personāls Savienības delegācijās trešās valstīs, ja par to ir panākta attiecīga vienošanās ar Eiropas Ārējās darbības dienestu. 
            
            
               Šā punkta pirmo daļu Aģentūrai nepiemēro, ja tā veic DII funkciju. Saistībā ar minētajām funkcijām darbības izvērtēšanas direktors atbild par lēmuma pieņemšanu attiecībā uz to, vai Aģentūras uzdevumu efektīvas un rezultatīvas izpildes nolūkā ir jāizveido viens vai vairāki vietējie biroji vienā vai vairākās dalībvalstīs.
            
            
               Lai pieņemtu lēmumus, kas minēti šā punkta pirmajā un otrajā daļā, ir jāsaņem iepriekšēja piekrišana no Komisijas, valdes un — attiecīgā gadījumā — dalībvalsts, kurā paredzēts izveidot vietējo biroju. Minētajos lēmumos norāda to darbību tvērumu, kuras attiecīgajā vietējā birojā paredzēts veikt vai kuras veicamas minētajam izvietotajam personālam, lai tādējādi izvairītos no liekām izmaksām un Aģentūras administratīvo funkciju dublēšanās.”;
            
            
               (9)regulā iekļauj šādu IIa iedaļu:
            
            
               “IIa IEDAĻA
            
            
               Īpaši noteikumi par iekšējo struktūru, kas attiecas uz darbības izvērtēšanu
            
            
               114.a pants
            
            
               Aģentūras, kas darbojas kā DII, struktūra
            
            
               Lai veiktu savus uzdevumus darbības izvērtēšanā, Aģentūrai, kas darbojas kā DII, ir:
            
            
               (a)Darbības izvērtēšanas regulatīvā padome;
            
            
               (b)darbības izvērtēšanas direktors;
            
            
               (c)Darbības izvērtēšanas konsultatīvā padome;
            
            
               (d)Darbības izvērtēšanas apelācijas padome.
            
            
               114.b pants
            
            
               Darbības izvērtēšanas regulatīvās padomes funkcijas
            
            
               1.Darbības izvērtēšanas regulatīvā padome:
            
            
               (a)sniedz atzinumus un attiecīgā gadījumā komentārus un grozījumus attiecībā uz darbības izvērtēšanas direktora priekšlikumiem atzinumu, ieteikumu un lēmumu projektiem, kuri saistīti ar [grozītajā SES2+] uzskaitītajiem uzdevumiem, kā arī šīs regulas 129.a pantā minētajiem uzdevumiem un kurus izskata pieņemšanas nolūkā;
            
            
               (b)savas kompetences ietvaros sniedz darbības izvērtēšanas direktoram norādes viņa uzdevumu izpildē;
            
            
               (c)sniedz valdei atzinumu par kandidātu iecelšanai par darbības izvērtēšanas direktoru saskaņā ar 98. panta 2.a punkta a) apakšpunktu un 114.g panta 2. punktu un attiecīgā gadījumā par viņa atbrīvošanu no amata saskaņā ar 114.g panta 6. punktu;
            
         
         
            
               (d)apstiprina programmdokumenta iedaļu par darbības izvērtēšanas darbībām, kuru darbības izvērtēšanas direktors iesniedz izpilddirektoram saskaņā ar 114.h panta 3. punkta g) apakšpunktu un 117.a pantu;
            
            
               (e)apstiprina neatkarīgo iedaļu par regulatīvajām darbībām iedaļā par darbības izvērtēšanu konsolidētajā gada darbības pārskatā, kuru darbības izvērtēšanas direktors iesniedz izpilddirektoram saskaņā ar 114.h panta 3. punkta i) apakšpunktu un 118.a pantu;
            
            
               (f)saskaņā ar 98. panta 2.a punkta f) apakšpunktu sniedz atzinumu valdei par Aģentūras, kas darbojas kā DII, atzinumu, ieteikumu un lēmumu izdošanas procedūrām; 
            
            
               (g)saskaņā ar 98. panta 2.a punkta g) apakšpunktu sniedz atzinumu darbības izvērtēšanas direktoram par tā priekšlikumu komunikācijas un informācijas izplatīšanas plāniem attiecībā uz darbības izvērtēšanu, kas minēti 119.a panta 5. punktā;
            
            
               (h)sniedz darbības izvērtēšanas direktoram atzinumu par to iekšējo struktūru izveidi vai izmaiņām tajās, kuras attiecas uz darbības izvērtēšanu;
            
            
               (i)sniedz valdei atzinumu par iespējamām darbībām, kas jāveic saskaņā ar 98. panta 2.a punkta e) apakšpunktu;
            
            
               (j)sniedz valdei atzinumu par darba vienošanās noslēgšanu saskaņā ar 129.a panta 4. punktu;
            
            
               (k)sniedz darbības izvērtēšanas direktoram atzinumu par priekšlikumu, kurā noteikti mehānismi un procedūras, ar ko nodrošina apspriešanos ar ieinteresētajām personām, kas minēta [grozītās SES2+] 38. pantā un šīs regulas 119.a pantā;
            
            
               (l)saskaņā ar 114.l pantu sniedz valdei atzinumu par kandidātiem, kuri ieceļami par Darbības izvērtēšanas apelācijas padomes locekļiem. Šis atzinums nav saistošs.
            
            
               114.c pants
            
            
               Darbības izvērtēšanas regulatīvās padomes sastāvs un neatkarība
            
            
               1.Darbības izvērtēšanas regulatīvās padomes sastāvā ir deviņi balsstiesīgi locekļi un viens Komisijas pārstāvis, kas nav balsstiesīgs. Katram padomes loceklim ir aizstājējs. Viens no padomes locekļiem ir Darbības izvērtēšanas konsultatīvās padomes priekšsēdētājs. Valdes loceklis nav Darbības izvērtēšanas regulatīvās padomes loceklis. Padomes locekļu un viņu aizstājēju pilnvaru termiņš ir pieci gadi, un šo termiņu var pagarināt.
            
            
               2.Darbības izvērtēšanas regulatīvās padomes locekļus un viņu aizstājējus pēc publiska uzaicinājuma izteikt ieinteresētību oficiāli ieceļ valde, pamatojoties uz Komisijas priekšlikumu un pēc apspriešanās ar Eirokontroli. Darbības izvērtēšanas regulatīvās padomes locekļus ieceļ, pamatojoties uz nopelniem, kā arī prasmēm un pieredzi, kas saistīta ar gaisa satiksmes pārvaldību vai tīkla nozaru ekonomisko regulējumu. Lai pieņemtu lēmumu par Darbības izvērtēšanas regulatīvās padomes locekļu iecelšanu, ir vajadzīgs Komisijas pārstāvja valdē pozitīvs balsojums.
            
            
               3.Darbības izvērtēšanas regulatīvā padome, veicot uzdevumus, kas tai uzticēti ar šo regulu, rīkojas neatkarīgi un neprasa vai neievēro nevienas dalībvalsts valdības, Komisijas vai citas publiskas vai privātas struktūras norādījumus.
            
            
               114.d pants
            
            
               Darbības izvērtēšanas regulatīvās padomes priekšsēdētājs
            
            
               1.Darbības izvērtēšanas regulatīvā padome ar divu trešdaļu balsu vairākumu ievēl priekšsēdētāju un priekšsēdētāja vietnieku no savu balsstiesīgo locekļu vidus. Priekšsēdētāja vietnieks aizvieto priekšsēdētāju, ja priekšsēdētājs nespēj pildīt savus pienākumus. 
            
            
               2.Priekšsēdētāja un priekšsēdētāja vietnieka amata pilnvaru termiņš ir divi ar pusi gadi, un to var pagarināt. Ja priekšsēdētāja vai priekšsēdētāja vietnieka dalība Darbības izvērtēšanas regulatīvajā padomē beidzas viņu pilnvaru termiņā, tajā pašā dienā automātiski beidzas viņu pilnvaru termiņš.
            
            
               114.e pants
            
            
               Darbības izvērtēšanas regulatīvās padomes sanāksmes
            
         
         
            
               1.Darbības izvērtēšanas regulatīvās padomes sanāksmes sasauc tās priekšsēdētājs. 
            
            
               2.Darbības izvērtēšanas regulatīvā padome rīko vismaz divas kārtējās sanāksmes gadā. Padome sanāk papildus pēc priekšsēdētāja, Komisijas vai vismaz vienas trešdaļas padomes locekļu pieprasījuma.
            
            
               3.Darbības izvērtēšanas direktors piedalās apspriedēs bez balsstiesībām. 
            
            
               4.Darbības izvērtēšanas regulatīvā padome uz savām sanāksmēm novērotāja statusā var uzaicināt jebkuru personu, kuras viedoklis varētu to interesēt. 
            
            
               5.Aģentūra nodrošina Darbības izvērtēšanas regulatīvās padomes sekretariātu.
            
            
               114.f pants
            
            
               Darbības izvērtēšanas regulatīvās padomes noteikumi par balsošanas kārtību
            
            
               1.Darbības izvērtēšanas regulatīvā padome pieņem lēmumus ar balsstiesīgo locekļu vienkāršu balsu vairākumu, ja vien šajā regulā nav paredzēts citādi.
            
            
               2.Katram balsstiesīgam šīs padomes loceklim, kas iecelts saskaņā ar 114.c panta 2. punktu, ir viena balss. Ja kāds padomes loceklis sanāksmē nepiedalās, viņa balsstiesības ir tiesīgs izmantot viņa aizstājējs. Ne novērotājiem, ne darbības izvērtēšanas direktoram nav balsstiesību.
            
            
               3.Darbības izvērtēšanas regulatīvā padome pieņem savu reglamentu, kurā sīkāk izklāstīta balsošanas kārtība, jo īpaši nosacījumi, ar kādiem viens loceklis drīkst rīkoties cita vārdā, un arī — attiecīgā gadījumā — noteikumi par kvorumu.
            
            
               114.g pants
            
            
               Darbības izvērtēšanas direktors
            
            
               1.Darbības izvērtēšanas direktoru pieņem darbā kā Aģentūras pagaidu darbinieku saskaņā ar Pārējo darbinieku nodarbināšanas kārtības 2. panta a) punktu. 
            
            
               2.Darbības izvērtēšanas direktoru ieceļ valde saskaņā ar Darbības izvērtēšanas regulatīvās padomes labvēlīgu atzinumu, pamatojoties uz nopelniem, kā arī prasmēm un pieredzi, kas saistīta ar gaisa satiksmes pārvaldību vai tīkla nozaru ekonomisko regulējumu, no vismaz triju kandidātu saraksta, ko ierosinājusi Komisija, un ievērojot atklātu un pārredzamu atlases procedūru. Lai pieņemtu lēmumu par darbības izvērtēšanas direktora iecelšanu, ir vajadzīgs Komisijas pārstāvja valdē pozitīvs balsojums. Lai ar darbības izvērtēšanas direktoru noslēgtu līgumu, Aģentūru pārstāv valdes priekšsēdētājs.
            
            
               3.Darbības izvērtēšanas direktora amata pilnvaru termiņš ir pieci gadi. Deviņos mēnešos pirms šā termiņa beigām Komisija veic izvērtējumu. Izvērtējumā Komisija jo īpaši pārbauda:
            
            
               (a)to, kā darbības izvērtēšanas direktors ir izpildījis savus darba pienākumus;
            
            
               (b)pienākumus un prasības attiecībā uz darbības izvērtēšanu turpmākajos gados.
            
            
               4.Valde, rīkojoties pēc Komisijas priekšlikuma un vislielāko uzmanību pievēršot 3. punktā minētajam izvērtējumam, kā arī pēc Darbības izvērtēšanas regulatīvās padomes labvēlīga atzinuma saņemšanas var pagarināt darbības izvērtēšanas direktora pilnvaru termiņu vienu reizi uz laiku, kas nepārsniedz piecus gadus. Darbības izvērtēšanas direktors, kura pilnvaru termiņš ir pagarināts, nedrīkst piedalīties citā atlases procedūrā uz to pašu amatu pagarinātā termiņa beigās. 
            
            
               5.Ja darbības izvērtēšanas direktora pilnvaru termiņš netiek pagarināts, viņš paliek amatā līdz sava amata pārņēmēja iecelšanai.
            
            
               6.Darbības izvērtēšanas direktoru var atbrīvot no amata tikai ar valdes lēmumu, kura rīkojas, pamatojoties uz Komisijas priekšlikumu, pēc Darbības izvērtēšanas regulatīvās padomes labvēlīga atzinuma saņemšanas. 
            
         
         
            
               7.Valde lēmumus par darbības izvērtēšanas direktora iecelšanu, amata pilnvaru termiņa pagarināšanu vai atbrīvošanu no amata pieņem, pamatojoties uz balsstiesīgo valdes locekļu divu trešdaļu balsu vairākumu. Darbības izvērtēšanas direktors pēc sava amata termiņa beigām vismaz divus gadus neuzņemas nekādu profesionālu amatu vai atbildību nevienā uzņēmumā, kas sniedz aeronavigācijas pakalpojumus.
            
            
               114.h pants
            
            
               Darbības izvērtēšanas direktora pienākumi
            
            
               1.Darbības izvērtēšanas direktors atskaitās valdei par administratīvajiem, budžeta un pārvaldības jautājumiem, bet ir pilnībā neatkarīgs attiecībā uz saviem uzdevumiem, kas noteikti saskaņā ar 3. punkta d) apakšpunktu. Neskarot valdes un Darbības izvērtēšanas regulatīvās padomes attiecīgās funkcijas saistībā ar darbības izvērtēšanas direktora uzdevumiem, darbības izvērtēšanas direktors neprasa un neievēro nevienas valdības, Savienības iestādes vai nevienas citas publiskas vai privātas struktūras vai personas norādījumus. 
            
            
               2.Darbības izvērtēšanas direktors kā novērotājs var piedalīties Darbības izvērtēšanas regulatīvās padomes sanāksmēs.
            
            
               3.Darbības izvērtēšanas direktors ir atbildīgs par uzdevumu izpildi attiecībā uz darbības izvērtēšanu, kas tiek veikta saskaņā ar [grozīto SES2+]. Darbības izvērtēšanas direktors ņem vērā 114.b panta 1. punkta b) apakšpunktā minētos norādījumus un, ja tas paredzēts šajā regulā, Darbības izvērtēšanas regulatīvās padomes atzinumus. Konkrēti, darbības izvērtēšanas direktors ir atbildīgs par to, lai:
            
            
               (a)tiktu nodrošināta Aģentūras likumīgā pārstāvība darbības izvērtēšanas jautājumos; 
            
            
               (b)tiktu veikta darbības izvērtēšanas uzdevumu ikdienas pārvaldība;
            
            
               (c)attiecībā uz jomām, kas tieši vai netieši saistītas ar darbības izvērtēšanas uzdevumiem, — tiktu sagatavots valdes darbs, kā arī darbības izvērtēšanas direktors bez balsstiesībām piedalās valdes darbā un īsteno valdes pieņemtos lēmumus jomās, kuras saistītas ar Aģentūras, kas darbojas kā DII, funkciju;
            
            
               (d)tiktu izstrādāti, apspriesti, pieņemti un publicēti atzinumi, ieteikumi un lēmumi attiecībā uz [grozītajā SES2+] noteiktajiem uzdevumiem un 129.a pantā minētajiem uzdevumiem;
            
            
               (e)tiktu īstenota 117.a pantā minētā programmdokumenta iedaļa par darbības izvērtēšanas darbībām;
            
            
               (f)tiktu veikti vajadzīgie pasākumi, jo īpaši attiecībā uz iekšējo administratīvo norādījumu pieņemšanu un paziņojumu publicēšanu, nolūkā nodrošināt Aģentūras darbu saistībā ar darbības izvērtēšanu saskaņā ar [grozīto SES2+];
            
            
               (g)katru gadu tiktu sagatavota 117.a pantā minētā programmdokumenta iedaļa par darbības izvērtēšanas darbībām, kuru ir paredzēts iesniegt izpilddirektoram un integrēt Aģentūras programmdokumenta projektā 104. panta 3. punkta j) apakšpunktā izklāstītajiem mērķiem. Jebkuras izmaiņas ievaddatos saistībā ar darbības izvērtēšanu var veikt tikai pēc darbības izvērtēšanas direktora apstiprinājuma;
            
            
               (h)saskaņā ar 120.a panta 7. punktu tiktu sagatavots provizorisks ar darbības izvērtēšanu saistīto ieņēmumu un izdevumu tāmes projekts un lai tas tiktu iesniegts izpilddirektoram 104. panta 3. punkta h) apakšpunktā izklāstītajiem mērķiem, kā arī lai tiktu nodrošināta ar darbības izvērtēšanu saistīto ieņēmumu un izdevumu īstenošana saskaņā ar 121. pantu. Jebkuras izmaiņas ievaddatos saistībā ar darbības izvērtēšanu var veikt tikai pēc darbības izvērtēšanas direktora apstiprinājuma;
            
            
               (i)katru gadu tiktu sagatavots projekts iedaļai par darbības izvērtēšanu konsolidētajā gada darbības pārskatā, iekļaujot neatkarīgu iedaļu par regulatīvajām darbībām, kas saistītas ar darbības izvērtēšanu, un iedaļu par finanšu un administratīvajiem jautājumiem, un lai tas tiktu iesniegts izpilddirektoram integrēšanai konsolidētajā gada darbības pārskatā. Jebkuras izmaiņas ievaddatos par darbības izvērtēšanu var veikt tikai pēc darbības izvērtēšanas direktora apstiprinājuma;
            
            
               (j)ja tas skar Aģentūras, kas darbojas kā DII, darbības, — saskaņojot ar izpilddirektoru, tiktu sagatavots rīcības plāns, reaģējot uz secinājumiem, kas izriet no iekšējās vai ārējās revīzijas ziņojumiem un izvērtējumiem, kā arī OLAF izmeklēšanām, un lai ziņojumi par progresu tiktu sniegti divreiz gadā Komisijai un regulāri valdei;
            
            
               (k)tiktu sagatavots priekšlikums, kurā noteikti mehānismi un procedūras, ar ko nodrošina apspriešanos ar ieinteresētajām personām, kas minēta [grozītās SES2+] 38. pantā, un kurš jāiesniedz valdē pieņemšanai pēc Darbības izvērtēšanas regulatīvās padomes labvēlīga atzinuma saņemšanas;
            
            
               (l)pēc Darbības izvērtēšanas regulatīvās padomes labvēlīga atzinuma saņemšanas — tiktu lūgts valdei izveidot vai mainīt iekšējās struktūras attiecībā uz darbības izvērtēšanu;
            
            
               (m)tiktu sagatavoti 119.a panta 5. punktā minēto komunikācijas un informācijas izplatīšanas plānu projekti attiecībā uz darbības izvērtēšanu, kas ir jāiesniedz valdē pieņemšanai pēc Darbības izvērtēšanas regulatīvās padomes labvēlīga atzinuma saņemšanas.
            
            
               4.Šā panta 3. punkta d) apakšpunktā izklāstītajiem mērķiem Aģentūras, kas darbojas kā DII, [grozītajā SES2+] un šīs regulas 129.a pantā minētos atzinumus, ieteikumus un lēmumus pieņem tikai pēc Darbības izvērtēšanas regulatīvās padomes labvēlīga atzinuma saņemšanas.
            
         
         
            
               Pirms atzinumu, ieteikumu vai lēmumu projektu iesniegšanas Darbības izvērtēšanas regulatīvās padomes balsojumam darbības izvērtēšanas direktors pietiekami savlaicīgi iesniedz attiecīgajai darba grupai apspriešanai atzinumu, ieteikumu vai lēmumu projektu priekšlikumus.
            
            
               Darbības izvērtēšanas direktors ņem vērā Darbības izvērtēšanas regulatīvās padomes komentārus un grozījumus un atkārtoti iesniedz pārskatīto atzinuma, ieteikuma vai lēmuma projektu Darbības izvērtēšanas regulatīvajai padomei labvēlīga atzinuma saņemšanai. Ja darbības izvērtēšanas direktors izpildē novirzās no tā, kas ieteikts komentāros un grozījumos, kuri saņemti no Darbības izvērtēšanas regulatīvās padomes, vai tos noraida, darbības izvērtēšanas direktors sniedz arī pienācīgi pamatotu rakstisku paskaidrojumu.
            
            
               Darbības izvērtēšanas direktors var atsaukt iesniegtos atzinumu, ieteikumu vai lēmumu projektus, ar nosacījumu, ka viņš iesniedz pienācīgi pamatotu rakstisku paskaidrojumu gadījumos, kad nepiekrīt grozījumiem, ko iesniegusi Darbības izvērtēšanas regulatīvā padome. Atzinuma, ieteikuma vai lēmuma projekta atsaukšanas gadījumā darbības izvērtēšanas direktors var sagatavot jaunu atzinuma, ieteikuma vai lēmuma projektu, ievērojot 114.b panta 1. punkta a) apakšpunktā un šā punkta otrajā daļā izklāstīto procedūru. 
            
            
               Ja Darbības izvērtēšanas regulatīvā padome nesniedz labvēlīgu atzinumu par atkārtoti iesniegta atzinuma, ieteikuma vai lēmuma projekta tekstu tādēļ, ka tās komentāri un grozījumi nav pienācīgi atspoguļoti atkārtoti iesniegtajā tekstā, darbības izvērtēšanas direktors var pārskatīt atzinuma, ieteikuma vai lēmuma projekta tekstu saskaņā ar grozījumiem un komentāriem, ko ierosinājusi Darbības izvērtēšanas regulatīvā padome, lai iegūtu tās labvēlīgu atzinumu, rakstiski nenorādot papildu iemeslus.
            
            
               114.i pants
            
            
               Darbības izvērtēšanas konsultatīvās padomes funkcijas un darbības
            
            
               1.Darbības izvērtēšanas konsultatīvā padome:
            
            
               (a)apmainās ar informāciju par valstu uzraudzības iestāžu darbu un lēmumu pieņemšanas principiem, paraugpraksi un procedūrām, tostarp arī attiecībā uz [grozītās SES2+] piemērošanu; 
            
            
               (b)sniedz atzinumus un ieteikumus par norādēm, kuras ir jāizdod Aģentūrai, kas darbojas kā DII. Darbības izvērtēšanas konsultatīvās padomes atzinumi un ieteikumi nav saistoši.
            
            
               2.Lai nodrošinātu, ka valstu uzraudzības iestādes savstarpēji apspriežas un sadarbojas tīklā, darbības izvērtēšanas konsultatīvā padome sanāk regulāri. 
            
            
               3.Darbības izvērtēšanas regulatīvās padomes priekšsēdētājs un darbības izvērtēšanas direktors var piedalīties Darbības izvērtēšanas konsultatīvās padomes sanāksmēs un attiecīgā gadījumā valstu uzraudzības iestādēm, kas sasauktas kā Darbības izvērtēšanas konsultatīvā padome, sniegt ieteikumus par jautājumiem, kas saistīti ar to speciālajām zināšanām par darbības uzlabošanas sistēmu un tarifikācijas sistēmu, kā minēts [grozītajā SES2+].
            
            
               4.Ievērojot noteikumus par datiem, kas paredzēti [grozītās SES2+] 31. pantā un Eiropas Parlamenta un Padomes Regulā (ES) 2018/1725
                  4
               , Aģentūra nodrošina sekretariātu Darbības izvērtēšanas konsultatīvajai padomei un atbalsta 1. punktā minēto informācijas apmaiņu starp Darbības izvērtēšanas konsultatīvās padomes locekļiem, ievērojot aeronavigācijas pakalpojumu sniedzēju komerciāli sensitīvas informācijas konfidencialitāti.
            
            
               114.j pants
            
            
               Darbības izvērtēšanas konsultatīvās padomes sastāvs
            
            
               1.Darbības izvērtēšanas konsultatīvo padomi veido: 
            
            
               a)
                     viens augstākā līmeņa pārstāvis no katras dalībvalsts uzraudzības iestādēm, kas minētas [grozītās SES2+] 3. pantā, un viens aizstājējs no katras dalībvalsts, kas izraudzīts no šo iestāžu esošā augstākā līmeņa personāla; abus ieceļ attiecīgā valsts uzraudzības iestāde; 
            
            
               b)
                     viens Komisijas pārstāvis bez balsstiesībām un viens aizstājējs.
            
            
               2.Darbības izvērtēšanas konsultatīvā padome ievēl priekšsēdētāju un priekšsēdētāja vietnieku no savu locekļu vidus. Priekšsēdētāja vietnieks aizvieto priekšsēdētāju, ja priekšsēdētājs nespēj pildīt savus pienākumus. Priekšsēdētāja un priekšsēdētāja vietnieka amata pilnvaru termiņš ir divi ar pusi gadi, un to var pagarināt. Ja priekšsēdētāja vai priekšsēdētāja vietnieka dalība Darbības izvērtēšanas konsultatīvajā padomē beidzas viņu pilnvaru termiņā, tajā pašā dienā automātiski beidzas viņu pilnvaru termiņš.
            
            
               114.k pants
            
            
               Darbības izvērtēšanas apelācijas padomes pilnvaras
            
         
         
            
               1.Darbības izvērtēšanas apelācijas padome atbild par lēmuma pieņemšanu attiecībā uz [grozītajā SES2+] minēto lēmumu pārsūdzību. Darbības izvērtēšanas apelācijas padomi sasauc pēc vajadzības.
            
            
               2.Darbības izvērtēšanas apelācijas padome lēmumus pieņem ar vairākumu, ko veido vismaz četri no sešiem tās locekļiem.
            
            
               114.l pants
            
            
               Darbības izvērtēšanas apelācijas padomes locekļi
            
            
               1.Darbības izvērtēšanas apelācijas padomi veido seši locekļi un seši aizstājēji, kurus izvēlas no [grozītās SES2+] 3. pantā minēto valstu uzraudzības iestāžu, konkurences iestāžu vai citu Savienības vai valstu iestāžu pašreizējiem vai bijušajiem augstākā līmeņa darbiniekiem ar attiecīgu pieredzi aviācijas nozarē. Darbības izvērtēšanas apelācijas padome ieceļ savu priekšsēdētāju.
            
            
               2.Darbības izvērtēšanas apelācijas padomes locekļus oficiāli ieceļ valde, pamatojoties uz Komisijas priekšlikumu, pēc publiska uzaicinājuma izteikt ieinteresētību un pēc apspriešanās ar Darbības izvērtēšanas regulatīvo padomi.
            
            
               3.Darbības izvērtēšanas apelācijas padomes locekļi apņemas rīkoties neatkarīgi un sabiedrības interesēs. Lai to apliecinātu, viņi iesniedz rakstisku saistību deklarāciju un rakstisku interešu deklarāciju, norādot vai nu uz to, ka viņiem nav tiešu vai netiešu interešu, kuras varētu uzskatīt par tādām, kas ietekmē viņu neatkarību, vai arī norādot kādu tiešu vai netiešu interesi, kuru varētu uzskatīt par tādu, kas ietekmē viņu neatkarību. Šīs deklarācijas publisko katru gadu.
            
            
               4.Darbības izvērtēšanas apelācijas padomes locekļu pilnvaru termiņš ir pieci gadi. Šo termiņu var pagarināt vienu reizi.
            
            
               5.Darbības izvērtēšanas apelācijas padomes locekļi, pieņemot savus lēmumus, ir neatkarīgi. Viņiem nav saistoši nekādi norādījumi. Viņi neveic nekādus citus pienākumus Aģentūrā, tās valdē vai Darbības izvērtēšanas konsultatīvajā padomē. Darbības izvērtēšanas apelācijas padomes locekli nevar atbrīvot no amata viņa pilnvaru termiņā, ja vien viņš nav atzīts par vainīgu nopietnā pārkāpumā un Komisija pēc valdes atzinuma saņemšanas nav pieņēmusi lēmumu šādā nolūkā.
            
            
               6.Darbības izvērtēšanas apelācijas padome pieņem un publicē savu reglamentu. Minētajā reglamentā sīki izklāsta kārtību, kas nosaka Darbības izvērtēšanas apelācijas padomes organizāciju un darbību, un noteikumus, kas piemērojami pārsūdzībām Darbības izvērtēšanas apelācijas padomē saskaņā ar 114.k–114.s pantu. Darbības izvērtēšanas apelācijas padome sava reglamenta projektu, kā arī informāciju par jebkādām būtiskām minētā reglamenta izmaiņām paziņo Komisijai. Komisija var sniegt atzinumu par minēto reglamentu trijos mēnešos no attiecīgā paziņojuma saņemšanas dienas. 
            
            
               114.m pants
            
            
               Izslēgšana un iebildumi Darbības izvērtēšanas apelācijas padomē
            
            
               1.Darbības izvērtēšanas apelācijas padomes locekļi nepiedalās pārsūdzības procesos, ja viņi tajos ir personīgi ieinteresēti, ja viņi jau iepriekš ir bijuši tajos iesaistīti kā vienas procesā iesaistītās puses pārstāvji vai arī ja viņi ir piedalījušies pārsūdzētā lēmuma pieņemšanā.
            
            
               2.Ja kāda 1. punktā norādītā iemesla dēļ vai kāda cita iemesla dēļ kāds no Darbības izvērtēšanas apelācijas padomes locekļiem uzskata, ka viņam nebūtu jāpiedalās pārsūdzības procesā, viņš par to attiecīgi informē Darbības izvērtēšanas apelācijas padomi. 
            
            
               3.Jebkura pārsūdzības procesā iesaistītā puse var paust iebildumus pret kādu no Darbības izvērtēšanas apelācijas padomes locekļiem jebkura 1. punktā norādītā pamatojuma dēļ vai tad, ja ir radušās aizdomas par šā locekļa neobjektivitāti. Šādu iebildumu nepieņem, ja, apzinoties iebilduma iemeslu, pārsūdzības procesā iesaistītā puse ir veikusi kādu procedūras etapu. Nevienu iebildumu nevar pamatot ar padomes locekļu valstspiederību.
            
            
               4.Darbības izvērtēšanas apelācijas padome 2. un 3. punktā norādītajos gadījumos bez attiecīgā padomes locekļa dalības pieņem lēmumu par to, kā ir jārīkojas. Lai pieņemtu šādu lēmumu, attiecīgo Darbības izvērtēšanas apelācijas padomes locekli apelācijas padomē aizvieto viņa aizstājējs. Ja minētais aizstājējs uzskata, ka ir līdzīgā situācijā kā iepriekš minētais padomes loceklis, priekšsēdētājs ieceļ aizvietotāju no citiem pieejamajiem aizstājējiem.
            
            
               114.n pants
            
            
               Aģentūras, kas darbojas kā DII, pieņemtie lēmumi, kurus var pārsūdzēt
            
            
               1.Aģentūras, kas darbojas kā DII, lēmumus, kuri pieņemti, ievērojot [grozīto SES2+], var pārsūdzēt. 
            
            
               2.Pārsūdzība, kas iesniegta, ievērojot 1. punktu, neaptur lēmuma piemērošanu. Tomēr Darbības izvērtēšanas apelācijas padome var apturēt apstrīdētā lēmuma piemērošanu, ja uzskata, ka lietas apstākļi to prasa.
            
         
         
            
               3.Aģentūra, kas darbojas kā DII, publicē Darbības izvērtēšanas apelācijas padomes pieņemtos lēmumus.
            
            
               114.o pants
            
            
               Personas, kam ir pārsūdzības tiesības
            
            
               Jebkura fiziska vai juridiska persona var pārsūdzēt tai adresētu lēmumu, kuru izdevusi Aģentūra, kas darbojas kā DII, vai lēmumu, kurš, lai gan ir tāda citai personai adresēta lēmuma formā, kuru izdevusi Aģentūra, kas darbojas kā DII, tieši un individuāli skar pirmo minēto personu. Procesā iesaistītās puses var būt pārsūdzības procesā iesaistītās puses.
            
            
               114.p pants
            
            
               Termiņš un forma
            
            
               Pārsūdzībā ietver paziņojumu par tās iemesliem un pārsūdzību rakstiski iesniedz Aģentūrai, kas darbojas kā DII, divos mēnešos pēc lēmuma paziņošanas attiecīgajai personai vai, ja paziņošana nav notikusi, divos mēnešos pēc dienas, kad Aģentūra, kas darbojas kā DII, publicējusi savu lēmumu. Darbības izvērtēšanas apelācijas padome četros mēnešos pēc pārsūdzības iesniegšanas dienas pieņem lēmumu par pārsūdzību.
            
            
               114.q pants
            
            
               Iepriekšēja pārskatīšana
            
            
               1.Pirms pārsūdzības izskatīšanas Darbības izvērtēšanas apelācijas padome Aģentūrai, kas darbojas kā DII, dod iespēju pārskatīt savu lēmumu. Ja darbības izvērtēšanas direktors uzskata, ka pārsūdzība ir labi pamatota, viņš divos mēnešos pēc tam, kad Darbības izvērtēšanas apelācijas padome viņu ir informējusi, lēmumu labo. Tas neattiecas uz gadījumiem, kad pārsūdzības iesniedzējs ir pretējā puse citai pārsūdzības procesā iesaistītai pusei. 
            
            
               2.Ja lēmums netiek labots, Darbības izvērtēšanas apelācijas padome nekavējoties lemj par to, vai apturēt lēmuma piemērošanu, ievērojot 114.n panta 2. punktu.
            
            
               114.r pants
            
            
               Pārsūdzību izskatīšana
            
            
               1.Darbības izvērtēšanas apelācijas padome novērtē, vai pārsūdzība ir pieņemama un labi pamatota. 
            
            
               2.Kad Darbības izvērtēšanas apelācijas padome izskata pārsūdzību, ievērojot 1. punktu, tā rīkojas ātri. 
            
            
               Tā tik bieži, cik vajadzīgs, uzaicina pārsūdzības procesā iesaistītās puses noteiktos termiņos rakstiski iesniegt piezīmes par tās sniegtajiem paziņojumiem vai par pārējo pārsūdzības procesā iesaistīto pušu ziņojumiem. Darbības izvērtēšanas apelācijas padome pēc savas ierosmes vai pēc kādas pārsūdzības procesā iesaistītās puses pamatota pieprasījuma var nolemt veikt mutisku uzklausīšanu.
            
            
               114.s pants
            
            
               Lēmumi par pārsūdzību
            
            
               Ja Darbības izvērtēšanas apelācijas padome konstatē, ka pārsūdzība nav pieņemama vai pārsūdzībai nav pamatotu iemeslu, tā šo pārsūdzību noraida. Ja Darbības izvērtēšanas apelācijas padome konstatē, ka pārsūdzība ir pieņemama un pārsūdzībai ir pamatoti iemesli, tā nodod lietu Aģentūrai. Aģentūra pieņem jaunu argumentētu lēmumu, kurā ņem vērā Darbības izvērtēšanas apelācijas padomes lēmumu.
            
            
               114.t pants
            
         
         
            
               Prasības Tiesā 
            
            
               1.Prasības atcelt lēmumu, kuru Aģentūra, kas darbojas kā DII, pieņēmusi saskaņā ar [grozīto SES2+], un prasības saistībā ar bezdarbību piemērojamajos termiņos var tikt iesniegtas Tiesā tikai tad, kad ir pabeigta 114.k–114.s pantā minētā pārsūdzības procedūra. 
            
            
               2.Aģentūra, kas darbojas kā DII, veic visus vajadzīgos pasākumus, lai izpildītu Tiesas spriedumus.”;
            
            
               (10)iekļauj šādu 117.a pantu:
            
            
               “117.a pants
            
            
               Iedaļa par darbības izvērtēšanas darbībām gada un daudzgadu programmās
            
            
               1.Katru gadu darbības izvērtēšanas direktors izstrādā 117. panta 1. punktā minētā programmdokumenta iedaļu, kas attiecas uz darbības izvērtēšanas darbībām. Pēc tam, kad projektu apstiprinājusi Darbības izvērtēšanas regulatīvā padome, darbības izvērtēšanas direktors to iesniedz izpilddirektoram, lai to varētu integrēt Aģentūras programmdokumenta projektā saskaņā ar 114.h panta 3. punkta g) apakšpunktu. Jebkuras izmaiņas iedaļā par darbības izvērtēšanu var veikt tikai pēc darbības izvērtēšanas direktora apstiprinājuma.
            
            
               2.Programmdokumenta gada darba programmas iedaļa par darbības izvērtēšanu ietver sīki izklāstītus mērķus un gaidāmos rezultātus, tostarp darbības rādītājus. Tā arī ietver finansējamo darbību aprakstu un norādi par katrai darbībai piešķirtajiem finanšu līdzekļiem un cilvēkresursiem, ievērojot tādus principus kā budžeta līdzekļu sadale pa darbības jomām un budžeta pārvaldība pa darbības jomām. Gada darba programmas iedaļa par darbības izvērtēšanu ir saskanīga ar daudzgadu darba programmas iedaļu par darbības izvērtēšanu, kas minēta šā panta 4. punktā. Tajā skaidri norāda, kādi uzdevumi ir noteikti papildus, mainīti vai atsaukti salīdzinājumā ar iepriekšējo finanšu gadu.
            
            
               3.Ja Aģentūrai, kas darbojas kā DII, tiek uzticēts jauns uzdevums, valde groza pieņemto gada darba programmas iedaļu par darbības izvērtēšanu. Visus būtiskos grozījumus gada darba programmas iedaļā par darbības izvērtēšanu pieņem saskaņā ar to pašu procedūru, kas noteikta sākotnējās gada darba programmas pieņemšanai. Valde var deleģēt darbības izvērtēšanas direktoram pilnvaras izdarīt nebūtiskus grozījumus gada darba programmas dokumenta iedaļā par darbības izvērtēšanu.
            
            
               4.Programmdokumenta daudzgadu darba programmas iedaļā par darbības izvērtēšanu izklāsta vispārējo stratēģisko plānu, tostarp mērķus, gaidāmos rezultātus un darbības rādītājus. Tajā arī izklāsta resursu plānu, ietverot daudzgadu budžeta un personāla plānošanu. 
            
            
               Resursu plānu atjaunina katru gadu. Stratēģisko plānu vajadzības gadījumā atjaunina, jo īpaši, lai reaģētu uz 124. panta 4. punktā minētās izvērtēšanas rezultātu.”;
            
            
               (11)iekļauj šādu 118.a pantu:
            
            
               “118.a pants
            
            
               Iedaļa par darbības izvērtēšanu konsolidētajā gada darbības pārskatā
            
            
               1.Darbības izvērtēšanas direktors izstrādā 118. panta 1. punktā minētā gada darbības pārskata iedaļu, kas attiecas uz darbības izvērtēšanu. Pēc tam, kad projektu apstiprinājusi Darbības izvērtēšanas regulatīvā padome, darbības izvērtēšanas direktors to iesniedz izpilddirektoram, lai to varētu integrēt konsolidētajā gada darbības pārskatā saskaņā ar 114.h panta 3. punkta i) apakšpunktu. Jebkuras izmaiņas konsolidētā gada darbības pārskata iedaļā par darbības izvērtēšanu var veikt tikai pēc darbības izvērtēšanas direktora apstiprinājuma.
            
            
               2.Konsolidētā gada darbības pārskata iedaļā par darbības izvērtēšanu iekļauj neatkarīgu iedaļu par regulatīvajām darbībām un iedaļu par finanšu un administratīvajiem jautājumiem. Darbības izvērtēšanas regulatīvā padome apstiprina neatkarīgo iedaļu par regulatīvajām darbībām pirms tās iesniegšanas izpilddirektoram saskaņā ar 114.b panta 1. punkta e) apakšpunktu.”;
            
            
               (12)iekļauj šādu 119.a pantu:
            
            
               “119.a pants
            
            
               Aģentūras, kas darbojas kā DII, pārredzamība, komunikācija un atzinumu, ieteikumu un lēmumu izdošanas procedūras
            
            
               1.Veicot savus uzdevumus, Aģentūra, kas darbojas kā DII, agrīnā posmā atklātā un pārredzamā veidā plaši apspriežas ar ieinteresētajām personām, kuras uzskaitītas [grozītās SES2+] 38. panta 3. punktā, un attiecīgā gadījumā — ar konkurences iestādēm, neskarot to attiecīgo kompetenci. Saskaņā ar [grozītās SES2+] 38. pantu Aģentūra, kas darbojas kā DII, izveido apspriešanās mehānismus, kuri nodrošina minēto ieinteresēto personu pienācīgu iesaisti. 
            
         
         
            
               Šajā nolūkā darbības izvērtēšanas direktors izstrādā priekšlikumu par šiem mehānismiem un pēc tam, kad ir saņēmis Darbības izvērtēšanas regulatīvās padomes labvēlīgu atzinumu, iesniedz to valdei pieņemšanai. 
            
            
               2.Aģentūra, kas darbojas kā DII, nodrošina, ka sabiedrība un visas ieinteresētās personas vajadzības gadījumā saņem objektīvu, ticamu un viegli pieejamu informāciju, jo īpaši par Aģentūras darba rezultātiem.
            
            
               Visus apspriešanās sanāksmju dokumentus un protokolus publisko.
            
            
               3.Aģentūra, kas darbojas kā DII, savā tīmekļvietnē publisko vismaz Darbības izvērtēšanas regulatīvās padomes un Darbības izvērtēšanas apelācijas padomes sanāksmju darba kārtību, pamatojuma dokumentus un vajadzības gadījumā to protokolus.
            
            
               4.Aģentūra, kas darbojas kā DII, pieņem un publicē atbilstīgas un samērīgas procedūras Aģentūras, kas darbojas kā DII, atzinumu, ieteikumu un lēmumu izdošanai saskaņā ar 98. panta 2.a punkta f) apakšpunktā noteikto procedūru. Minētās procedūras: 
            
            
               (a)nodrošina, ka Aģentūra, kas darbojas kā DII, publicē dokumentus un plaši apspriežas ar ieinteresētajām personām saskaņā ar grafiku un procedūru, kurā iekļauts Aģentūras, kas darbojas kā DII, pienākums apspriešanās procesā atbildēt rakstiski;
            
            
               (b)nodrošina, ka pirms jebkura tāda atsevišķa lēmuma pieņemšanas, kas minēts šajā regulā un [grozītajā SES2+], Aģentūra, kas darbojas kā DII, informē visas iesaistītās puses par savu nodomu pieņemt minēto lēmumu un nosaka termiņu, kurā iesaistītā persona var paust viedokli par attiecīgo jautājumu, pienācīgi ņemot vērā jautājuma steidzamību, sarežģītību un iespējamās sekas;
            
            
               (c)lai sniegtu pamatu pārsūdzībai pēc būtības, nodrošina, ka Aģentūra, kas darbojas kā DII, minētajos atsevišķajos lēmumos norāda iemeslus, uz kuriem tie balstīti;
            
            
               (d)ja Aģentūra, kas darbojas kā DII, izdod lēmumu — nodrošina fiziskās vai juridiskās personas, kurai lēmums adresēts, un visu citu procesā iesaistīto personu informēšanu par tiesiskās aizsardzības līdzekļiem, kas šīm personām pieejami saskaņā ar šo regulu; 
            
            
               (e)precizē nosacījumus, ar kādiem lēmumus paziņo attiecīgajām personām, tostarp sniedz informāciju par šajā regulā noteiktajām pieejamajām pārsūdzības procedūrām. 
            
            
               5.Aģentūra, kas darbojas kā DII, pēc savas iniciatīvas var iesaistīties komunikācijas darbībās savā darbības izvērtēšanas kompetences jomā, un, to darot, to pārstāv darbības izvērtēšanas direktors. Resursu piešķiršana komunikācijas darbībām netraucē [grozītajā SES2+] minēto uzdevumu un pilnvaru efektīvai īstenošanai. Komunikācijas darbības veic saskaņā ar attiecīgajiem komunikācijas un informācijas izplatīšanas plāniem, kurus valde pieņēmusi saskaņā ar 98. panta 2.a punkta g) apakšpunktu.”;
            
            
               (13)regulas 120. pantu groza šādi: 
            
            
               a)
                     panta 1. punkta ievadtekstu aizstāj ar šādu:
            
            
               “1. Neskarot citus ieņēmumus, Aģentūras ieņēmumus, izņemot ieņēmumus saistībā ar tās kā DII funkcijām, veido:”;
            
            
               b)
                     panta 3. punktu aizstāj ar šādu:
            
            
               “3. Ieņēmumiem un izdevumiem saistībā ar visām darbībām, uz kurām neattiecas 120.a panta 1. punkts, ir jābūt līdzsvarā.”;
            
            
               c)
                     panta 5. punktu aizstāj ar šādu:
            
            
               “5. Aģentūra finanšu gada ietvaros personāla plānošanu un darbību pārvaldību, ko finansē no resursiem, kuri saistīti ar nodevām un maksājumiem par sertifikācijas darbībām, pielāgo tādā veidā, lai tā spētu ātri piemēroties darba slodzei un minēto ieņēmumu svārstībām.”;
            
            
               d)
                     panta 6. punkta pirmo daļu aizstāj ar šādu:
            
            
               “Izpilddirektors katru gadu sagatavo Aģentūras ieņēmumu un izdevumu tāmes projektu nākamajam finanšu gadam, ietverot štatu saraksta projektu, un pēc tam, kad ir integrējis darbības izvērtēšanas ieņēmumu un izdevumu tāmes projektu un darbības izvērtēšanai paredzēto amatu sarakstu, kas minēts 120.a panta 7. punktā, nosūta to valdei kopā ar skaidrojošu materiālu par budžeta stāvokli. Minētais štatu saraksta projekts attiecībā uz amata vietām, kuras finansē no nodevām un maksājumiem, kas minētas 1. punktā, pamatojas uz ierobežotu tādu rādītāju kopu, kurus Komisija apstiprinājusi, lai mērītu Aģentūras darba slodzi un efektivitāti, un tajā ir noteikti resursi, kas vajadzīgi, lai efektīvi un laikus apmierinātu pieprasījumu pēc sertifikācijas un citām Aģentūras darbībām, tostarp darbībām, kas izriet no atbildības pārdales saskaņā ar 64. un 65. pantu.”;
            
         
         
            
               (14)iekļauj šādu 120.a pantu:
            
            
               “120.a pants
            
            
               Aģentūras budžets tās funkcijām DII statusā
            
            
               1.Ar darbības izvērtēšanu saistītos ieņēmumus un izdevumus Aģentūra uzskaita atsevišķi no citiem ieņēmumiem un izdevumiem. Šādiem ieņēmumiem un izdevumiem ir jābūt līdzsvarā saskaņā ar 2. punktu, kas ir jāievēro.
            
            
               2.Šā panta 1. punktā minētajā uzskaitē uzrādītos pārpalikumus pārskaita uz rezerves fondu, kas izveidots saskaņā ar 6. punktu. Šā panta 1. punktā minētajā uzskaitē uzrādītos zaudējumus sedz ar pārskaitījumiem no minētā rezerves fonda. Ja atkārtoti veidojas būtisks pozitīvs vai negatīvs budžeta rezultāts, pārskata nodevu un maksājumu līmeni, kas minēts 3. punkta a) un d) apakšpunktā un 126.a pantā.
            
            
               3.Aģentūras ieņēmumus tās funkcijām DII statusā veido:
            
            
               (a)nodevas, ko Aģentūra, kas darbojas kā DII, iekasē no izraudzītajiem gaisa satiksmes pakalpojumu sniedzējiem par pakalpojumiem, kas saistīti ar darbības uzlabošanas plānu novērtēšanu, mērķu noteikšanu un uzraudzību; 
            
            
               (b)izraudzīto gaisa satiksmes pakalpojumu sniedzēju gada iemaksas, kuras balstās uz gada lēstajiem izdevumiem, kas saistīti ar darbības izvērtēšanas darbībām, kuras jāveic Aģentūrai, kas darbojas kā DII, kā paredzēts [grozītajā SES2+], attiecībā uz katru izraudzīto gaisa satiksmes pakalpojumu sniedzēju kategoriju;
            
            
               (c)jebkāds brīvprātīgs finansiāls ieguldījums no dalībvalstīm vai no valstu uzraudzības iestādēm, kas minētas [grozītās SES2+] 3. pantā; 
            
            
               (d)atlīdzība par publikācijām un citiem Aģentūras, kas darbojas kā DII, sniegtajiem pakalpojumiem; 
            
            
               (e)jebkāda trešo valstu vai citu vienību veikta iemaksa, ja šāda iemaksa negatīvi neietekmē Aģentūras, kas darbojas kā DII, neatkarību un objektivitāti. 
            
            
               4.Uz visiem Aģentūras ieņēmumiem un izdevumiem, kas saistīti ar tās DII funkcijām, attiecas prognozes par katru finanšu gadu, kas sakrīt ar kalendāro gadu, un tos iekļauj Aģentūras budžetā. 
            
            
               5.Ieņēmumi, ko Aģentūra saņem par savām DII funkcijām, neietekmē tās neitralitāti, neatkarību vai objektivitāti.
            
            
               6.Aģentūra, kas darbojas kā DII, izveido rezerves fondu, kas aptver darbības izmaksas viena gada garumā, lai nodrošinātu tās darbības nepārtrauktību un uzdevumu izpildi. To katru gadu pārskata, lai nodrošinātu, ka tas nepārsniedz ikgadējās vajadzības.
            
            
               7.Darbības izvērtēšanas direktors katru gadu sagatavo nākamā gada darbības izvērtēšanas ieņēmumu un izdevumu tāmes projektu kopā ar darbības izvērtēšanai paredzēto amatu sarakstu un tos iesniedz izpilddirektoram integrēšanai Aģentūras ieņēmumu un izdevumu tāmes projektā, kas minēts 120. panta 6. punktā. 
            
            
               Izpilddirektors vai valde var veikt izmaiņas darbības izvērtēšanas ieņēmumu un izdevumu tāmes projektā un darbības izvērtēšanai paredzēto amatu sarakstā, ja to ir apstiprinājis darbības izvērtēšanas direktors.
            
            
               Ja izpilddirektors un darbības izvērtēšanas direktors nepanāk vienošanos par darbības izvērtēšanas ieņēmumu un izdevumu tāmes projektu, darbības izvērtēšanas direktors izstrādā atzinumu, kuru izpilddirektors pievieno Aģentūras ieņēmumu un izdevumu tāmes projektam, kas minēts 120. panta 6. punktā. Šajā gadījumā darbības izvērtēšanas direktoram ir arī tiesības iesniegt valdei savu atzinumu, pirms valde pieņem provizorisku Aģentūras ieņēmumu un izdevumu tāmes projektu saskaņā ar 120. panta 6. punkta otro daļu.
            
            
               8.Gada iemaksas, kas minētas 3. punkta b) apakšpunktā, iekasē par pieciem finanšu gadiem. Šai nolūkā tās pirmo reizi ir jāiemaksā līdz [XXXX. gada (Publikāciju birojam: ievietojiet pirmo finanšu gadu, kas sākas pēc šīs regulas stāšanās spēkā)] 31. martam par minēto finanšu gadu un pēc tam četrus finanšu gadus pēc kārtas 31. martā attiecīgi par katru no šiem finanšu gadiem. 
            
            
               Komisija pieņem īstenošanas aktus, kuros nosaka sīki izstrādātus noteikumus par to, kā saskaņā ar 126.b pantu ir jāaprēķina 2. punkta b) apakšpunktā minēto izraudzīto gaisa satiksmes pakalpojumu sniedzēju ikgadējās iemaksas.
            
            
               Šos īstenošanas aktus pieņem saskaņā ar 127. panta 3. punktā minēto pārbaudes procedūru.”;
            
         
         
            
               (15)regulas 121. pantu groza šādi:
            
            
               a) panta 1. punktu aizstāj ar šādu:
            
            
               “1. Aģentūras budžeta izpildi nodrošina izpilddirektors. Tomēr attiecībā uz ieņēmumiem un izdevumiem, kas saistīti ar Aģentūras DII funkciju, tā izpildi nodrošina darbības izvērtēšanas direktors.”;
            
            
               b) panta 8. punktu aizstāj ar šādu:
            
            
               “8. Izpilddirektors līdz nākamā finanšu gada 30. septembrim nosūta Revīzijas palātai atbildi uz tās apsvērumiem. Izpilddirektors minēto atbildi nosūta arī valdei un Komisijai. Ja tas skar darbības izvērtēšanu, šī atbilde ir jāsagatavo kopā ar darbības izvērtēšanas direktoru.”;
            
            
               c) panta 10. punktu aizstāj ar šādu:
            
            
               “10. Eiropas Parlaments pēc Padomes ieteikuma, kas pieņemts ar kvalificētu balsu vairākumu, līdz n+2. gada 15. maijam pieņem lēmumu par izpilddirektoram sniedzamo apstiprinājumu par n. gada budžeta izpildi un par darbības izvērtēšanas direktoram sniedzamo apstiprinājumu par Aģentūras n. gada budžeta izpildi attiecībā uz darbības izvērtēšanu.”;
            
            
               (16)regulas 124. pantā iekļauj šādu 4., 5. un 6. punktu:
            
            
               “4. Šā panta 1., 2. un 3. punktu nepiemēro Aģentūrai, kas darbojas kā DII. Kopā ar [grozītās SES2+] 43. pantā minēto izvērtēšanu Komisija līdz minētajā regulā noteiktajam termiņam veic izvērtēšanu, kuras mērķis ir novērtēt Aģentūras kā DII darbību saistībā ar tās mērķiem, uzdevumiem un pilnvarām. Izvērtēšana jo īpaši skar to, vai ir nepieciešams mainīt Aģentūras, kas darbojas kā DII, uzdevumus un pilnvaras, kā arī šādu izmaiņu finansiālo ietekmi.
            
            
               5. Ja Komisija uzskata, ka DII funkcijas turpmāka pastāvēšana vairs nav pamatota, ņemot vērā izvirzītos mērķus, uzticētos uzdevumus un piešķirtās pilnvaras, tā var ierosināt šo regulu un [grozīto SES2+] attiecīgi grozīt.
            
            
               6. Izvērtēšanas konstatējumus par Aģentūras, kas darbojas kā DII, darbību Komisija kopā ar saviem secinājumiem nosūta Eiropas Parlamentam, Padomei un valdei. Izvērtēšanas konstatējumus un ieteikumus dara publiski pieejamus.”;
            
            
               (17)regulas 126. pantā pievieno šādu 5. punktu:
            
            
               “5. Šā panta noteikumus nepiemēro Aģentūras, kas darbojas kā DII, darbībām.”;
            
            
               (18)iekļauj šādu 126.a un 126.b pantu:
            
            
               “126.a pants
            
            
               Aģentūras, kas darbojas kā DII, nodevas un maksājumi
            
            
               1.
                     Aģentūras, kas darbojas kā DII, nodevas iekasē par:
            
            
               (a)novērtējumu, kas attiecas uz izmaksu sadalījumu starp maršruta un termināla aeronavigācijas pakalpojumiem saskaņā ar [grozītās SES2+] 13. panta 6. punktu;
            
            
               (b)novērtējumu, kas attiecas uz katru sākotnējo vai pārskatīto darbības uzlabošanas plāna projektu, kurš iesniegts Aģentūrai, kas darbojas kā DII, saskaņā ar [grozītās SES2+] 13. panta 7.–9. punktu;
            
            
               (c)ja Aģentūra darbojas kā uzraudzības iestāde saskaņā ar [grozītās SES2+] 3. panta 8. punktu, — novērtējumu, kas attiecas uz katru sākotnējo vai pārskatīto darbības uzlabošanas plāna projektu, kurš iesniegts Aģentūrai, kas darbojas kā DII, saskaņā ar [grozītās SES2+] 14. panta 6.–8. punktu;
            
         
         
            
               (d)izraudzīto gaisa satiksmes pakalpojumu sniedzēju darbības uzlabošanas mērķu noteikšanu saskaņā ar [grozītās SES2+] 13. panta 9. punktu;
            
            
               (e)ja Aģentūra darbojas kā uzraudzības iestāde saskaņā ar [grozītās SES2+] 3. panta 8. punktu, — izraudzīto gaisa satiksmes pakalpojumu sniedzēju darbības uzlabošanas mērķu noteikšanu saskaņā ar [grozītās SES2+] 14. panta 8. punktu;
            
            
               (f)novērtējumu, kas attiecas uz lūgumiem saņemt atļauju pārskatīt gaisa satiksmes pakalpojumu sniedzēju darbības uzlabošanas mērķus un darbības uzlabošanas plānus saskaņā ar [grozītās SES2+] 17. panta 3. un 4. punktu; 
            
            
               (g)vienības likmju pārbaudi, kas vajadzīga, lai valsts uzraudzības iestādes sagatavotu šo likmju noteikšanu saskaņā ar [grozītās SES2+] 21. pantu;
            
            
               (h)attiecībā uz atsevišķiem gaisa satiksmes pakalpojumu sniedzējiem — ziņojumu sniegšanu par darbības uzraudzību saskaņā ar [grozītās SES2+] 13. panta 11. punktu un, ja Aģentūra darbojas kā uzraudzības iestāde saskaņā ar [grozītās SES2+] 3. panta 8. punktu, saskaņā ar [grozītās SES2+] 14. panta 10. punktu;
            
            
               (i)korektīvu pasākumu pieņemšanu saskaņā ar [grozītās SES2+] 13. panta 11. punktu un, ja Aģentūra darbojas kā uzraudzības iestāde saskaņā ar [grozītās SES2+] 3. panta 8. punktu, saskaņā ar minētās regulas 14. panta 10. punktu;
            
            
               (j)pārsūdzību izskatīšanu.
            
            
               2. 
                     Maksājumi, ko iekasē par publikācijām un visiem citiem Aģentūras, kas darbojas kā DII, sniegtajiem pakalpojumiem, kā minēts 120.a panta 3. punktā, atspoguļo katra atsevišķā sniegtā pakalpojuma faktiskās izmaksas.
            
            
               3.
                     Minēto nodevu un maksājumu apmēru nosaka Komisija saskaņā ar 4. punktu. To nosaka tādā līmenī, lai nodrošinātu, ka ieņēmumi no tiem pilnībā sedz ar sniegtajiem pakalpojumiem saistīto darbību izmaksas, un lai izvairītos no būtiska pārpalikuma uzkrāšanās. Šajās izmaksās atspoguļo visus izdevumus, kas attiecas uz personāla locekļiem, kuri sava amata ietvaros ir iesaistīti Aģentūras, kas darbojas kā DII, funkcijas nodrošināšanā, jo īpaši darba devēja proporcionālās iemaksas pensiju shēmā. Nodevas un maksājumi ir Aģentūrai, kas darbojas kā DII, piešķirtie ieņēmumi par darbībām, kas saistītas ar pakalpojumiem, par kuriem iekasējamas nodevas un maksājumi.
            
            
               4.
                     Komisija pieņem īstenošanas aktus, ar kuriem nosaka sīki izstrādātus noteikumus par nodevām un maksājumiem, ko Aģentūra iekasē par savu DII funkciju, jo īpaši precizējot nodevu un maksājumu apmēru un veidu, kā tie ir maksājami. Minētos īstenošanas aktus pieņem saskaņā ar 127. panta 3. punktā minēto pārbaudes procedūru.
            
            
               126.b pants
            
            
               Īstenošanas akti attiecībā uz izraudzīto gaisa satiksmes pakalpojumu sniedzēju ikgadējo iemaksu aprēķināšanu
            
            
               Īstenošanas aktos, kas minēti 120.a panta 8. punktā, iekļauj: 
            
            
               a)
                     metodiku, saskaņā ar kuru aplēstos izdevumus sadala starp izraudzīto gaisa satiksmes pakalpojumu sniedzēju kategorijām, lai noteiktu pamatu iemaksu sadalījumam attiecībā uz katras kategorijas izraudzītajiem gaisa satiksmes pakalpojumu sniedzējiem;
            
            
               b)
                     piemērotus un objektīvus kritērijus, saskaņā ar kuriem nosaka atsevišķu izraudzīto gaisa satiksmes pakalpojumu sniedzēju gada iemaksu līmeni, pamatojoties uz to lielumu, lai tādējādi aptuveni atspoguļotu to nozīmīgumu tirgū.
            
            
               Kategorijas, kas minētas pirmās daļas a) apakšpunktā, pirmkārt, ir maršruta gaisa satiksmes pakalpojumu sniedzēji, otrkārt, termināla gaisa satiksmes pakalpojumu sniedzēji, kurus pārrauga Aģentūra, kas darbojas kā DII, un, treškārt, pakalpojumu sniedzēji, kas piedāvā abus minētos pakalpojumu veidus. Kritēriji, kas ir jāizveido saskaņā ar b) apakšpunktu, jo īpaši nodrošina vienlīdzīgu attieksmi pret attiecīgajiem pakalpojumu sniedzējiem attiecībā uz katru pakalpojumu veidu. Gaisa satiksmes pakalpojumu sniedzēju lielumu aprēķina, pamatojoties uz to faktisko ieņēmumu summu, kas gūti, sniedzot aeronavigācijas pakalpojumus pārskata periodā pirms pārskata perioda, kurā stājas spēkā šī regula.”;
            
            
               (19)regulas 129. pantā pievieno šādu daļu:
            
            
               “Šā panta noteikumus nepiemēro Aģentūras, kas darbojas kā DII, darbībām.”;
            
            
               (20)iekļauj šādu 129.a pantu:
            
            
               “129.a pants
            
         
         
            
               Sadarbības nolīgumi par darbības izvērtēšanu
            
            
               1.
                     Ciktāl tas attiecas uz Aģentūras, kas darbojas kā DII, darbībām, Aģentūra ir atvērta to trešo valstu dalībai, kuras ir noslēgušas nolīgumus ar Savienību un ir pieņēmušas un piemēro attiecīgos Savienības tiesību aktu noteikumus gaisa satiksmes pārvaldības jomā, tostarp jo īpaši noteikumus par neatkarīgām valsts uzraudzības iestādēm, kā arī par darbības uzlabošanas sistēmu un tarifikācijas sistēmu.
            
            
               2.
                     Ievērojot 2. punktā minētā nolīguma noslēgšanu starp Savienību un trešām valstīm, Aģentūra, kas darbojas kā DII, attiecībā uz trešām valstīm var arī veikt savus uzdevumus saskaņā ar [grozīto SES2+], ja šīs trešās valstis ir pieņēmušas un piemēro attiecīgos noteikumus saskaņā ar 2. punktu un pilnvarojušas Aģentūru, kas darbojas kā DII, saskaņot savu valsts uzraudzības iestāžu darbības ar dalībvalstu uzraudzības iestāžu darbībām.
            
            
               3.
                     Šā panta 2. punktā minētajos nolīgumos norāda, kāda būtība, darbības joma un procedūras aspekti ir šo valstu iesaistei Aģentūras, kas darbojas kā DII, darbā, un tajos iekļauj noteikumus attiecībā uz finanšu iemaksām un personālu. Šajos nolīgumos var paredzēt darba vienošanās noslēgšanu.”;
            
            
               (21)regulas VIII pielikumā iekļauj šādu 2.3.a punktu:
            
            
               “2.3.a Gaisa satiksmes datu pakalpojumi 
            
            
               2.3.a.1. Savāktie gaisa satiksmes dati ir pietiekami kvalitatīvi, pilnīgi, aktuāli un iegūti no likumīga avota, kā arī tiek sniegti laikus. 
            
            
               2.3.a.2. Gaisa satiksmes datu pakalpojumi nodrošina un uztur pietiekamu veiktspēju attiecībā uz to pieejamību, integritāti, nepārtrauktību un savlaicīgumu, lai apmierinātu to lietotāja vajadzības. 
            
            
               2.3.a.3. Sistēmas un instrumenti, kas nodrošina gaisa satiksmes datu pakalpojumus, ir pareizi konstruēti, ražoti un uzturēti, lai garantētu to piemērotību paredzētajam mērķim.
            
            
               2.3.a.4. Šādus datus dara zināmus laikus, izmantojot pietiekami uzticamus un ātrus sakaru līdzekļus, kas aizsargāti pret tīšiem un netīšiem sakaru traucējumiem un datu sabojāšanu.”.
            
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā —
                        Padomes vārdā —
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        https://ec.europa.eu/transport/modes/air/aviation-strategy_en
               
               
                  
                     (2)
                  
                        Eiropas Parlamenta un Padomes Regula (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (OV L 212, 22.8.2018., 1. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).
               
               
                  
                     (4)
                  
                        Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).